SELAGI TUN M TIDAK TETAPKAN TARIKH BERUNDUR, SELAGI ITU PH AKAN BERGOLAK

Secara muktamad dan direkodkan dengan rasmi bahawa parti yang menang PRU14 lalu mengalahkan BN ialah PKR kerana ketika itu PH belum lagi diberi kelulusan pendaftarannya.
Semua calon yang mewakili PH, termasuk Tun Mahathir Mohamad yang bertanding di Langkawi adalah menggunakan simbol PKR untuk berlawan dengan dacing BN.
Sebelum itu, dalam usaha menjatuhkan Najib Razak dan menumbangkan BN, Tun Mahathir juga telah mengambil langkah drastik berbaik semula dengan Anwar Ibrahim dengan mengunjunginya di mahkamah setelah hampir 20 tahun bermusuhan, menggunakan pengaruh keluarga Presiden PKR itu, terutama Dr. Wan Azizah Wan Ismail dan Nurul Izzah, bersetuju dengan agenda reformasi serta akur, sekiranya PH menang, selepas dirinya menjadi Perdana Menteri, pengganti selepasnya ialah Presiden PKR itu.
Walaupun pengaruh Tun Mahathir tidak dinafikan dalam kejayaan menumbangkan BN, pengaruh Anwar dan kesediaannya untuk berbaik semula, memaafkan dan melupakan tragedi pahit masa silam dengan Tun Mahathir juga tidak boleh dinafikan.
Pendek kata, tanpa Tun Mahathir, tidak mungkin BN dapat dikalahkan, tetapi tanpa Anwar juga, mustahil PH mampu mencipta kejayaan.
Atas kesedaran itulah maka Tun Mahathir kemudiannya dengan sendirinya menetapkan tempoh dua tahun untuk menjadi Perdana Menteri bagi membolehkannya menyelesaikan urusan menyelamatkan negara dan memulihkan ekononi.
Terlihat ketika itu Tun Mahathir benar-benar seorang yang ikhlas terhadap Anwar.
Anwar dan semua pihak dalam PH secara umumnya menerima logik dua tahun itu, cuma yang menjadi masalah, dengan peredaran masa, Tun Mahathir sendiri kemudiannya mula berubah pendirian bersama sedapnya duduk di kerusi empuk Perdana Menteri buat kali kedua.
Kata-katanya daripada dua tahun berubah kepada mungkin dua tahun, mungkin lebih dan mungkin kurang, kemudian meminta ihsan Anwar untuk tempoh dua tahun setengah dan baru-baru ini pula Tun Mahathir sendiri mengatakan beliau memerlukan tiga tahun untuk memulihkan ekonomi.
Kenapa perlu berubah-ubah?
Di samping itu, beberapa petunjuk lain – antaranya membawa masuk pemimpin UMNO menyertai Bersatu dan sebagainya – jelas menampakkan Tun Mahathir seperti semakin mahu mengukuhkan lagi kedudukannya.
Sebagai Perdana Menteri sementara yang sebelum ini menyebut hanya mahu menjadi Perdana Menteri selama dua tahun, untuk apa lagi sebenarnya Tun Mahathir perlu mengukuhkan kedudukannya?
Semua pihak dalam PH, termasuk Anwar, bukan saja menghormati perjanjian meletakkan Tun Mahathir sebagai Perdana Menteri, walaupun Bersatu hanya menang 13 kerusi, bahkan juga tiada masalah menghormati tempoh dua tahun itu.
Logiknya, jika Tun Mahathir tetap berpegang kepada janji dan mahu PH terus utuh serta stabil, melepasi tempoh lebih setahun setelah beliau menjadi Perdana Menteri, langkah paling wajar diambilnya sekarang ialah segera menetapkan tarikh berundur untuk Anwar pula menggantikannya.
Menangguh-nangguh berbuat demikian, sambil orang-orang yang rapat dan bekerja dengannya siang malam berkempen menolak Anwar dan mengatakan Presiden PKR itu tidak layak menjadi Perdana Menteri, semua itu tidak lebih ibarat membunuh masa depan PH itu sendiri.
Tiada ada sebab untuk PH berpecah atau berantakan setelah berusah payah menumbangkan BN melainkan jika janji penyerahan jawatan kepada Anwar itu cuba dimungkiri.
Dengan pelbagai isu yang berlaku, sama ada yang dicipta sendiri oleh Tun Mahathir seperti perlantikan Azmin Ali sebagai menteri tanpa namanya dicadangkan oleh PKR dan melantik Latheefa Koya menerajui SPRM atau isu lain yang belum dikenalpasti siapa dalangnya seperti video seks sejenis yang didakwa melibatkan Azmin, semua ini akan terpadam dengan sendirinya andai Perdana Menteri segera menetapkan tarikh untuk berundur bagi Anwar menggantikannya.
Begitu juga dengan dakwaan mereka dalam Bersatu bahawa peralihan kuasa tiada dalam manifesto dan desakan untuk Tun Mahathir menjadi Perdana Menteri sehingga tamat penggal, ia akan mati secara automatik jika ada tarikh berundur dapat ditetapkan.
Selagi Tun Mahathir tiada ketegasan serta suka melengah-lengahkan tempoh masa peralihan itu, selagi itulah pelbagai perkara lain akan timbul dan PH akan terus berkocak serta menjadi tidak stabil.
Ia dalam masa yang sama hanya memberi ruang terbuka kepada pembangkang memanipulasi keadaan bagi kepentingan mereka menghadapi PRU15 akan datang.
Dalam hal ini, Tun Mahathir harus melihat ke dalam dirinya sendiri serta mesti ikhlas dan insaf dianya sudah berusia 94 tahun sekarang, selain perlu sedar bagaimana susur-galur sebelum ini tentang jasa, sumbangan dan pemaafnya Anwar sehingga PH mampu menang dan beliau dapat menjadi Perdana Menteri semula buat kali kedua.
Harap-harap Tun Mahathir tidak lupa mengenai semua itu dan diharap juga kata-katanya bahawa Melayu mudah lupa itu tidak merujuk kepada sifat dan perangai dirinya sendiri.
(Shahbudindotcom 20/06/2019)

0

0

votes
Article Rating
Kongsikan artikel ini


BENARKAH TUN MAHATHIR MAHU BAWA BERSATU BERGABUNG DENGAN UMNO?

Menjadi perbualan dan perbincangan yang makin melata ketika ini memperkatakan Tun Mahathir Mohamad dikatakan sedang berusaha untuk menyatukan Bersatu dengan UMNO.
Dikatakan penggabungan itu adalah pilihan yang akan membolehkan beliau dapat berkuasa sebagai Perdana Menteri dengan lebih lama lagi.
Penggabungan dengan UMNO itu juga dengan sendirinya bermakna Tun Mahathir akan mengingkari janji peralihan kuasa kepada Anwar Ibrahim dan meninggalkan PH.
Berbeza jika terus bersama PH, Tun Mahathir tiada ada pilihan lain selain perlu melakukan penyerahan kuasa kepada Anwar dalam tempoh dua tahun atau selewat-lewatnya dua tahun setengah selepas memegang jawatan Perdana Menteri, beliau juga dilaporkan bimbang tentang nasib Bersatu selepas dirinya tidak lagi berada di puncak kuasa.
Bersama Bersatu yang akan dibawa bergabung dengan UMNO, turut serta ialah kumpulan pro Azmin Ali dalam PKR yang didakwa mengandungi antara 15 hingga 20 Ahli Parlimen.
Dengan sokongan UMNO dan Pas serta Sabah dan Sarawak yang turut menyokongnya, Tun Mahathir didakwa mempunyai cukup bilangan Ahli Parlimen untuk membolehkannya terus mengekalkan kuasa.
Yang akan ditinggalkan ialah kumpulan PKR yang pro Anwar dan juga DAP yang selepas ini akan bertukar menjadi pembangkang pula.
Pokok pangkal kepada semua ini ialah Tun Mahathir didakwa belum puas mahu berkuasa, meskipun ini adalah kali kedua beliau menjadi Perdana Menteri.
Tun Mahathir dikatakan mahu terus berkuasa sehingga habis penggal atau sehingga tibanya PRU15 yang dijangka akan diadakan pada tahun 2023 tanpa perlu terikat untuk menyerahkan kuasa kepada sesiapa.
Begitulah lebih kurang jalinan cerita mengenai hasrat dan keinginan Tun Mahathir mahu membawa Bersatu bergabung dengan UMNO yang ditumbangkannya pada PRU14 yang lalu.
Benar atau tidak cerita ini atau sama ada ia mungkin berlaku atau sebaliknya belumlah dapat diketahui secara tepatnya, tetapi itulah cerita yang sedang berlegar-legar dan menjadi perbualan ramai ketika ini.
Dikatakan semua perancangan ini tidaklah mustahil bagi Tun Mahathir kerana terbukti sebelum ini, dalam mengejar kuasa, beliau boleh melakukan apa saja termasuk bekerjasama dengan DAP dan berbaik semula dengan Anwar yang pernah dipecat dan dipenjarakannya.
Khususnya dalam UMNO, cerita ini begitu berkembang pada waktu ini sehingga ramai yang memperkatakannya melalui tulisan dalam media sosial masing-masing.
Ada yang setuju dan ada juga yang membantah. Namun, walaupun jika perkara ini menjadi kenyataan akan membolehkan UMNO kembali menjadi kerajaan, ternampak ramai yang tidak bersetuju dengannya.
Bagi mereka, Tun Mahathir adalah musuh UMNO yang tidak boleh dimaafkan lagi berikutan tindakannya menghentam parti itu dan Najib Razak pada PRU lalu sehingga kecundang, walaupun realitinya UMNO itu ditubuhkan oleh beliau juga.
Lagi pula, kata yang tidak bersetuju itu, kerjasama UMNO dan Pas ketika ini sudah memberi harapan yang cukup cerah untuk parti itu kembali berkuasa dalam PRU15 akan datang.
Lalu, untuk apa UMNO bekerjasama dengan Bersatu yang tujuannya hanya membolehkan Tun Mahathir berkuasa dengan lebih lama lagi, tambah kumpulan itu.
Kalangan yang bersetuju dengan penggabungan itu pula merasakan inilah peluang terbaik untuk UMNO kembali menjadi kerajaan, selain tentunya kerjasama itu akan membolehkan Najib, Zahid Hamidi, Tengku Adnan Tengku Mansor, Azeez Rahim dan lain-lain dengan sendirinya akan terelak daripada dihantar ke penjara.
Maka, janganlah peluang ini dilepaskan, kata yang menyokong pula.
Begitu meluas dan hangatnya orang dalam UMNO memperkatakan isu ini sejak beberapa hari lalu sehingga Ketua Pemuda UMNO, Asyraf Wajdi Dusuki terpaksa mengeluarkan kenyataan untuk meredakan keadaan.
Ternampak Asyraf Wajid bimbang perkara yang belum ada kepastian ini akan menjadikan UMNO berpecah dan lemah dalam perjuangannya.
Menurut beliau, UMNO akan mengambil sikap berkecuali sama ada untuk menyokong Tun Mahathir atau Anwar serta menolak sebarang usaha melalui pintu belakang untuk kembali menjadi kerajaan.
Dalam pada itu, meskipun Tun Mahathir dipercayai boleh mendapat sokongan majoriti daripada Bersatu dalam penggabungan dengan UMNO itu, beliau dikatakan tidak mendapat sokongan daripada Muhyiddin Yassin selaku Presiden parti dalam isu ini.
Muhyiddin dikatakan mahu melupakan terus UMNO daripada hidupnya, selain ingin kekal berpegang kepada janji peralihan kuasa yang telah PH persetujui terhadap Anwar.
Muhyiddin turut dilaporkan tidak mahu mengkhianati pilihan rakyat yang memberi kemenangan kepada PH dalam PRU lalu yang antara asasnya adalah untuk membuang UMNO daripada persada kuasa.
Selain kumpulan pro Muhyiddin dalam Bersatu yang menolak penggabungan dengan UMNO itu, masalah lain bagi Tun Mahathir ialah Amanah yang mungkin sama berpecah dalam hal ini.
Bagi Amanah, selain ada yang akan bersama Tun Mahathir kerana terhutang budi dengan banyaknya jawatan dalam kerajaan yang diperolehi sebelum ini, yang lain pula menolak sama sekali kerana adanya Pas dalam kerjasama baru itu.
Akhirnya, dengan segala halangan itu, mampukah Tun Mahathir melakukannya?
(Shahbudindotcom 21/06/2019)

0

0

votes
Article Rating
Kongsikan artikel ini


KENAPA TUN MAHATHIR TAK PERNAH BANGUN DARIPADA KERUSINYA SETIAP KALI ANWAR DATANG BERJUMPANYA?

Sebagai bakal Perdana Menteri, rasanya tidak kurang enam atau tujuh kali Anwar Ibrahim sudah mengadakan pertemuan rutin secara bulanan dengan Tun Mahathir Mohamad.
Terbaru, pertemuan antara mereka berdua berlangsung semalam sebelum Tun Mahathir bertolak ke Bangkok untuk lawatan rasmi empat hari.
Dalam semua pertemuan itu ia hanya melibatkan mereka berdua saja untuk Anwar melaporkan apa-apa perkara dan berbincang mengenai sesuatu isu yang melibatkan parti dan juga negara.
Selain itu, pertemuan rutin tersebut juga diinisiatifkan oleh Anwar adalah untuk menunjukkan hubungannya yang sentiasa baik dengan Perdana Menteri serta bertujuan mengelakkan wujudnya “hantu-hantu raya” selalu bergentayangan mereka-reka cerita merenggangkan hubungan mereka berdua.
Bagi yang prihatin dan cakna, malah mungkin sedikit nakal, mereka mengatakan ternampak ada sedikit pelik dalam setiap gambar mengenai pertemuan selama ini kerana Tun Mahathir dilihat tidak pernah bangun daripada kerusinya ketika menyambut ketibaan atau sewaktu bersalaman dengan Anwar.
Selain mereka mengatakan gaya Tun Mahathir itu menunjukkan lagak keangkuhannya, ia juga dilihat seperti pertemuan antara seorang “boss” dengan orang bawahannya.
Dengan kedudukan Anwar sebagai penggantinya, malah PKR mempunyai jumlah kerusi Parlimen paling banyak dalam PH, sebagai menunjukkan hubungan mesra, ditakrifkan sebaiknya Tun Mahathir sama-sama berdiri ketika bersalam dengan Anwar atau lebih cantik jika mengadakan perbincangan dengan mereka berdua duduk di atas sofa.
Ini kerana, walaupun Tun Mahathir adalah Perdana Menteri dan Anwar tiada apa-apa jawatan, mereka berdua sebenarnya adalah “partner” untuk masa depan Malaysia.
Tun Mahathir dan Anwar bukan seperti “boss” dengan pekerja bawahannya atau boleh disamakan sebagaimana ketika mereka dalam UMNO dahulu.
Ia sudah jauh berbeza ketika ini. Kalau mahu diumpama seperti dalam sebuah syarikat, meskipun Tun Mahathir adalah pengerusi, tetapi Anwar adalah pemegang saham majoriti.
Untuk itu, kedua-duanya mesti dilihat sentiasa berganding mesra dan perasaan “aku boss” tidak harus ditunjukkan oleh sesiapa pun jua dalam menuju masa depan yang berkembang maju.
Apabila terus duduk di kerusinya dan bercakap di atas meja kerja, Tun Mahathir seolah-olah memberi isyarat dianya adalah “boss”, di samping dilihat bagai belum sedia melepaskan kerusi Perdana Menteri yang sedang didudukinya untuk diserahkan kepada bakal penggantinya itu.
Begitulah tanggapan banyak pihak setakat ini berkenaan beberapa pertemuan rutin bulanan yang berlaku antara kedua pemimpin itu.
Malah, ada yang mengatakan, selagi Tun Mahathir terus duduk di kerusi di hadapan meja kerjanya menyambut Anwar, selagi itulah peralihan kuasa yang dijanjikan seperti belum terjamin akan menjadi kenyataan.
Seorang bekas pesara kerajaan pula berkata, beliau berasa ngeri mengenai peralihan kuasa yang dijanjikan itu setiap kali melihat gambar pertemuan Tun Mahathir – Anwar.
Bagaimanapun, di pihak lain tidak kurang yang menerima dengan sangkaan baik tentang pertemuan demi pertemuan antara Anwar dan Tun Mahathir itu.
Kata mereka, Tun Mahathir sebenarnya tetap menghormati dan menerima baik Anwar kerana boleh dikata setiap bulan, di sebalik kesibukan tugas hariannya, beliau sentiasa meluangkan masa menerima kunjungan bakal penggantinya.
Kalau Tun Mahathir ada niat lain, beliau boleh saja mengelak untuk bertemu secara kerap dengan menggunakan alasan sibuk, tambahan mereka juga kerap bertemu di mesyuarat bulanan PH atau majlis-majlis yang lain.
Dengan itu, ujar mereka, janganlah bersangka tidak baik terhadap Tun Mahathir.
Lagi pula, tambah mereka lagi, Tun Mahathir sekarang telah berusia 94 tahun dan tentulah tenaganya sudah banyak berkurangan untuk bergerak atau bangun selalu daripada kerusinya.
Jadi, janganlah dijadikan isu atau Anwar mudah terasa hari dengan perkara itu kerana Tun Mahathir mungkin tiada maksud apa-apa di sebalik semua tindakannya itu, tegas mereka seterusnya.
Bagaimana pula pendapat pembaca semua?
(Shahbudindotcom 21/06/2019)

0

0

votes
Article Rating
Kongsikan artikel ini


“JANJI ANWAR PM ADALAH JANJI TUN M KEPADA 30 JUTA RAKYAT MALAYSIA”

Saya mempercayai pengakuan Tun Dr Mahathir yang terkini ketika diwawancara oleh wartawan Bloomberg bahawa beliau akan berpegang pada janjinya untuk menyerahkan jawatan Perdana Menteri kelapan Malaysia kepada Anwar Ibrahim.
2. Kenapa saya percaya? Kerana Dr Mahathir sedar dia berjanji kepada rakyat Malaysia. Bukan kepada Anwar seorang. Bukan kepada pimpinan Pakatan Harapan sahaja.
Mahathir telah berjanji kepada lebih 30 juta rakyat Malaysia ketika Pilihanraya Umum ke-14 yang lalu.
3. Apa alasan lagi Mahathir akan tunai janjinya itu? Mahathir bukan sahaja seorang Perdana Menteri. Dulu dia pernah dipanggil diktator, Mahafiraun atau Malaun. Itu dulu.
Kini ketika berumur 93 tahun dan hanya beberapa bulan lagi mencapai umur 94 tahun, Dr Mahathir muncul di persada politik dunia antarabangsa bagi kali kedua sebagai seorang negarawan.
Dia dihormati lebih 30 juta rakyat Malaysia dan masyarakat dunia. Mahathir tentu akan jaga legasinya sebagai seorang negarawan yang berpegang kepada janji.
Mahathir seoraang Muslim, seorang Islam. Beliau cukup faham sifat seorang munafik ialah mungkir janji apabila berjanji.
Mahathir yang kini disayangi rakyat Malaysia dan dihornati dunia tentu ingin mengekalkan imej baik dan mulia di hujung usianya.
Atas sebab itu saya cukup percaya bahawa Tun Dr Mahathir adalah seorang negarawan besar yang kita ada. Jadi janganlah kita sangsi lagi.
Bila sampai masanya proses peralihan jawatan Perdana Menteri Malaysia dari Mahathir kepada Anwar akan terlaksana juga akhirnya dalam masa tidak lama lagi.
Hassan Bin Abdul Karim
Ahli Parlimen Pasir Gudang
Pengerusi PKR Johor
22 Jun 2019

0

0

votes
Article Rating
Kongsikan artikel ini


SEKALI LAGI JANJI SERAH KUASA DIULANGI….

Tun Mahathir Mohamad sekali lagi, kali ini di Bangkok, mengulangi janjinya akan tetap menyerahkan jawatan Perdana Menteri kepada penggantinya, Anwar Ibrahim.
Rasanya setakat ini, tak kira di dalam dan di luar negara, sudah hampir 15 kali beliau mengulangi janji yang sama.
Walaupun masih tidak menetapkan tarikh berhubung peralihan kuasa itu, Tun Mahathir menegaskan, beliau akan tetap berpegang teguh kepada janji itu.
Bagaimanapun, seperti meminta difahami bahawa tugasnya masih belum selesai, Perdana Menteri berkata, beliau mahu mengurangkan masalah beban hutang negara terlebih dahulu.
“Yang pastinya saya tidak akan berlalu meninggalkan (kepemimpinan) negara ini dalam keadaan berantakan seperti yang dilakukan oleh kepimpinan sebelum ini.
“Jadi, saya sedang bekerja keras untuk negara, sedaya upaya, dan diharapkan kita akan dapat membetulkan keadaan dan menyelesaikan semua masalah yang kita warisi (dari kerajaan sebelum ini,” katanya lagi.
Berkenaan sama ada Anwar sudah bersedia atau tidak untuk menjadi penggantinya, Tun Mahathir menambah, itu bukan persoalannya.
“Ia bukan soal sama ada beliau sudah bersedia atau tidak.
“Saya sudah berjanji, dan saya akan berpegang teguh kepada janji saya,” tegas Tun Mahathir.
Dengan janji yang diperteguhkan sekali lagi ini, semua pihak tidak seharusnya ada sebarang keraguan berhubung peralihan kuasa kepada Anwar.
Ia bukan saja berkaitan janji yang mesti ditepati, tetapi juga untuk memastikan PH terus kukuh serta mampu mentadbir negara ini dengan lebih lama lagi.
Tun Mahathir sendiri nampaknya sedar realiti itu. Apabila beliau mengulangi janji yang sudah terpatri itu, semuanya akan jadi normal dan disambut baik.
Tetapi, apabila kenyataannya dilihat kabur dan boleh ditafsirkan macam-macam, maka akan timbullah pergolakan dan pergeseran di sana sini.
Dengan itu, jalan terbaik ialah Tun Mahathir mesti terus dan sentiasa konsisten serta komited dengan janji tersebut.
Dengan masa makin berlalu, di bulan-bulan seterusnya nanti, adalah lebih cantik jika Tun Mahathir, selain mengulangi janji yang sama, beliau dapat mengumumkan sekali tarikh muktamad pengundurannya untuk Anwar mengambil alih tempatnya.
Habis cerita!
PH pun akan terus stabil dan tiada apa-apa lagi yang boleh menghalangnya daripada terus dijadikan pilihan rakyat untuk mentadbir negara ini.
(Shahbudindotcom 22/06/2019)

0

0

votes
Article Rating
Kongsikan artikel ini


DICABAR HAZIQ, BERANIKAH AZMIN?

Dalam perkembangan terbaru, melalui interbiu dengan sebuah akhbar, Haziq Abdullah Abdul Aziz mencabar Azmin Ali agar menyamannya jika isu video klip dan dakwaan hubungan sejenis mereka adalah fitnah.
Katanya, Azmin juga harus membuat sendiri laporan polis terhadapnya, bukan melalui Setiausaha Politiknya, Hilman Idham.
“Dia mesti melakukannya sendiri. Biarkan semua bukti dan butiran terbuka.
“Saya bukan pembohong. Saya mahu perkara itu dibawa di mahkamah terbuka agar rakyat Malaysia dapat lihat sendiri bukti itu.
“Rakyat Malaysia akan dapat lihat siapa yang mengatakan kebenaran.
“Saya tidak pernah mengatakan apa-apa yang buruk tentang Azmin.
“Tetapi, dia harus membuat laporan polis dan mendakwa saya di mahkamah jika saya memfitnahnya,” tegas Haziq yang kini merupakan seorang peguam selepas dipecat sebagai Setiausaha Sulit Kanan kepada Timbalan Menteri Industri Utama, Shamsul Iskandar Md Akin.
Apa pun penilaian dan tanggapan kita terhadap Haziq, namun berikutan isu klip video mengenai mereka berdua menjadi percakapan seluruh rakyat dan belum ada kesudahannya sehingga kini, cabaran beliau terhadap Azmin ini adalah sesuatu yang relevan dan tepat sekali.
Di sebalik Azmin setakat ini hanya menafikan dan menyifatkan penyebaran video itu sebagai fitnah yang cuba “membunuh” masa depan politiknya serta ternampak beliau lebih sibuk untuk mencari siapa yang mengedarkannya, keinginan rakyat Malaysia sebenarnya ialah untuk mengetahui sama ada video itu tulen dan siapa pelaku yang sebenarnya.
Di sebalik Haziq sudah terbuka mengakui beliau adalah salah seorang pelaku dalam video tersebut dan mendakwa pasangan beliau ialah Azmin, tindakan Timbalan Presiden PKR dan Menteri Hal Ehwal Ekonomi itu membuat penafian atau berjumpa mufti dan Agong tidaklah memadai untuk membersihkan dirinya.
Azmin mesti ada keberanian membuat sendiri laporan polis terhadap Haziq dan kemudian wajib menyamannya di mahkamah jika benar beliau difitnah oleh Ketua AMK Santubong itu.
Jika itu dapat dilakukan Azmin, rakyat pasti tidak ada kesangsian lagi bahawa beliau sememangnya difitnah oleh Haziq.
Tetapi, kenapa Azmin tidak melakukan semua itu sehingga ke hari ini?
Adakah beliau tidak ada keberanian untuk berbuat demikian?
Kenapa pula tidak berani?
Inilah misteri yang rakyat Malaysia masih tertanya-tanya sehingga kini.
Shahbudindotcom 23/06/2019)

0

0

votes
Article Rating
Kongsikan artikel ini


KENAPA RAIS YATIM TIBA2 MEMBODEK TUN M?

Walaupun tidak dinafikan Rais Yatim menyokong PH menjelang hari-hari terakhir sebelum pengundian PRU14 lalu, tetapi beliau hanya menyerahkan borang menyertai Bersatu pada 4 Jun 2018.
Ini bermakna kemasukannya ke dalam keluarga PH hanyalah setelah gabungan itu menang PRU14 menewaskan BN pada 9 Mei 2018.
Juga kemasukannya ialah setelah PH berjaya menjadi kerajaan dan setelah Tun Mahathir Mohamad bergelar Perdana Menteri buat kali kedua.
Berdasarkan hakikat itu, boleh jadi jika PH tidak menang pada PRU14 lalu, Rais juga tidak akan menyertai Bersatu.
Hakikatnya, beliau menyertai UMNO setelah PH menjadi kerajaan dan setelah Tun Mahathir bergelar Perdana Menteri. Lebih daripada itu, beliau menyerahkan borang keahliannya juga kepada Tun Mahathir selaku Pengerusi Bersatu merangkap Perdana Menteri.
Itulah Rais yang dulu pernah membakar jambatan meninggalkan UMNO untuk bersama-sama Tengku Razaleigh Hamzah dalam Semangat 46, kemudian membina jambatan baru untuk kembali semula bersama UMNO dalam era kepimpinan Tun Mahathir yang pernah dimusuhinya.
Sejak itu, beliau dapat bertahan dengan jawatan menterinya sehinggalah ke era kepimpinan Najib Razak, sebelum membakar jambatan sekali lagi meninggalkan UMNO untuk menyertai Bersatu.
Keluar masuk UMNO dan berbaik serta bermusuh dengan Perdana Menteri boleh dikata bukan sesuatu yang asing bagi Rais.
Sementara itu, persetujuan untuk melantik Tun Mahathir sebagai Perdana Menteri, Dr. Wan Azizah Wan Ismail sebagai Timbalan Perdana dan Anwar Ibrahim sebagai bakal Perdana Menteri ke-8 sekiranya gabungan itu menang PRU14 telah diputuskan dalam Kongres Pakatan Harapan yang diadakan di Shah Alam pada 7 Januari 2018.
Keputusan lain dalam kongres tersebut ialah membebaskan Anwar dan memohon pengampunan penuh bagi tujuan membolehkannya kembali aktif dalam politik.
Oleh kerana ia adalah keputusan kongres yang dimuktamadkan secara muafakat oleh keempat-empat parti dalam PH, bermakna ia adalah perjanjian bertulis yang ada hitam putihnya.
Pada tarikh kongres itu diadakan, Rais masih lagi ahli UMNO, malah mungkin masih kuat menyokong Najib Razak dan Rosmah Mansor.
Maka, jauh sekali ketika itu beliau ada terlibat atau tahu tentang sebarang keputusan atau persetujuan yang dibuat oleh PH mengenai kedudukan Anwar.
Lalu, tentulah menghairankan apabila Rais dalam kenyataannya hari ini berkata, tiada sebarang perjanjian hitam putih untuk menjadikan Anwar sebagai Perdana Menteri.
Apakah tujuan Rais mengeluarkan kenyataan yang beliau sebetulnya tidak terlibat atau tidak tahu kedudukan yang sebenar?
Lupakah sebelum ini ketika wujud desakan dalam Bersatu agar Tun Mahathir berkhidmat sebagai Perdana Menteri sehingga ke hujung penggal, Rais sendiri tidak setuju dengannya sambil mengingatkan semua pihak agar perasaan Anwar dan Dr. Wan Azizah perlulah dijaga?
Tidakkah ia memberi gambaran Rais sendiri anat sedar ketika itu Anwar adalah pengganti kepada Tun Mahathir?
Mengapa tiba-tiba hari ini beliau berubah nada?
Adakah Rais masih waras atau beliau sedang membodek dan mengampu Tun Mahathir kerana mengharapkan sesuatu?
Benarkah juga perkhabaran yang sedang tersebar luas mengatakan Rais merupakan antara yang sedang melobi untuk menjadi TYT Melaka menggantikan Tun Khalil Yaakob?
(Shahbudindotcom 23/06/2019)

0

0

votes
Article Rating
Kongsikan artikel ini


ZAHID HAMIDI ‘BOSS KITA’ AKAN TAMATKAN CUTI TAK LAMA LAGI

Semalam, Presiden UMNO, Zahid Hamidi muncul buat kali pertama dalam program rasmi UMNO sejak bercuti kira-kira enam bulan lalu.
Kemunculan pertamanya itu dibuat dengan merasmikan Mesyuarat Perwakilan UMNO Bahagian Kepong, Wilayah Persekutuan.
Meskipun demikian, semenjak memutuskan bercuti pada Disember lalu, Zahid Hamidi belum lagi mengumumkan penamatan tempoh percutiannya itu.
Dengan kata lain, ketika merasmikan mesyuarat semalam itu Zahid Hamidi masih lagi dalam tempoh bercuti.
Zahid Hamidi pada Disember lalu mengumumkan bercuti sementara tanpa tempoh masa berikutan kes mahkamah yang dihadapinya, selain wujudnya desakan pelbagai pihak berikutan tindakan beberapa pemimpin dan Ahli Parlimen UMNO mengumumkan keluar parti.
Sepanjang tempoh bercuti, tugas-tugasnya sebagai Presiden UMNO diambil alih oleh timbalannya, Mohamad Hassan.
Sumber yang dekat dengan Presiden UMNO itu memaklumkan, kemunculan Zahid Hamidi semalam itu adalah isyarat beliau akan mengumumkan penamatan tempoh percutiannya tidak lama lagi.
Dikhabarkan beliau akan mengumumkan perkara itu dalam waktu terdekat ini, dipercayai dalam bulan Syawal ini juga.
Setelah kira-kira enam bulan bercuti dan meneliti perkembangan politik negara, Zahid Hamidi kini dikatakan yakin waktunya sudah tiba untuk beliau kembali menerajui parti.
Melalui kemunculan baru ini, Zahid Hamidi dikatakan sudah siap dengan beberapa idea dan pendekatan baru yang difikirkannya mampu melonjakkan lagi dirinya dan juga UMNO untuk menghadapi cabaran mendatang.
Beliau juga diberitakan akan memperhebatkan lagi penggunaan media sosial untuk mendepani arus baru politik negara melalui kemunculan semula ini, selain dipercayai akan memperkenalkan jolokan baru “Boss Kita” untuk dirinya.
Ilham nama “Boss Kita” ini diperolehi Zahid Hamidi daripada bagaimana Najib Razak berjaya menonjolkan dirinya, khusus di media sosial melalui gelaran “Bossku”.
Di kalangan pekerja dan mereka yang rapat dengan Zahid Hamidi, gelaran “Boss Kita” ini sudah pun dipopularkan sekarang ini.
Melalui kemunculan semula ini, Zahid Hamidi bukan saja akan merasmikan lebih banyak mesyuarat perwakilan UMNO bahagian-bahagian pada tahun ini, malah turut mempersiapkan dirinya untuk terus mempertahankan jawatan Presiden UMNO pada pemilihan tahun 2021 akan datang.
Apa yang penting, Zahid Hamidi katanya melalui kemunculan baru ini nanti akan menunjukkan beliau masih kekal relevan unuk terus menerajui UMNO, di samping berikhtiar sehabis baik untuk membela dirinya di mahkamah dalam 47 kes yang sedang dihadapinya.
Jika semua itu berjaya dibuktikan, sumber yang dekat dengan Zahid Hamidi berkata, tiada sebab “Boss Kita” itu tidak boleh terus menerajui UMNO untuk mengharungi PRU15 pada tahun 2023 akan datang.
(Shahbudindotcom 23/06/2019)

0

0

votes
Article Rating
Kongsikan artikel ini


PERALIHAN KUASA AKAN BERTERUSAN JADI MASALAH SELAGI TUN M SENDIRI SUKA CAKAP BERUBAH- UBAH

Dulu, sebelum PH menang pilihanraya, Tun Mahathir Mohamad mengatakan beliau hanya mahu menjadi Perdana Menteri untuk tempoh dua tahun saja.
Katanya, tempoh itu dikira mencukupi untuk beliau menyelesaikan beberapa masalah negara seperti 1MDB, hutang, memulihkan ekonomi dan sebagainya.
Kemudian, setelah menjadi Perdana Menteri dan ditanya mengenai tempohnya memegang jawatan itu, Tun Mahathir berkata, “ia mungkin dua tahun, mungkin lebih dan mungkin juga kurang.”
Tak berapa lama kemudian, ketika Anwar duduk di sebelahnya dan beliau ditanya lagi mengenai tempoh menjadi Perdana Menteri, jawapannya, “kalau Anwar beri izin, dapatlah dua tahun setengah”.
Bermakna, Tun Mahathir sendiri sedar tempohnya untuk menjadi Perdana Menteri adalah hanya kira-kira dua tahun sebagaimana yang pernah disebutnya sebelum itu.
Selepas itu, di sebalik pelbagai pihak terus bertanya mengenai penyerahan jawatan kepada Anwar, beliau menjawab secara tidak langsung dengan mengatakan mahu menyelesaikan masalah hutang negara terlebih dahulu.
Tetapi, katanya, bellau tetap akan berpegang teguh kepada janji untuk menyerahkan jawatan Perdana Menteri kepada Anwar sebagai penggantinya.
Dalam perkembangan terbaru, Tun Mahathir pada semalam pula menegaskan beliau tidak akan berada di tempatnya sekarang melebihi tempoh tiga tahun.
“Setakat yang saya tahu, saya telah berjanji bahawa saya akan berundur dan Anwar akan menggantikan saya.
“Tempohnya tidak melebihi tiga tahun,” tegas beliau.
Soalnya, apakah sebenarnya tempoh tidak melebihi tiga tahun itu?
Tempoh dua tahun adalah dikira tak melebihi tiga tahun. Dua tahun sebulan, dua tahun enam bulan atau dua tahun sebelas bulan juga dikira tidak melebihi tiga tahun.
Genap tiga tahun pun masih boleh dianggap tidak melebihi tiga tahun.
Yang mana satu sebenarnya tarikh yang betul untuk Tun Mahathir berundur dan menyerahkan jawatan Perdana Menteri kepada Anwar?
Tetapi, dalam kenyataan yang lagi terbaru malam ini, Tun Mahathir menafikan pula pernah menyebut tempoh tidak melebihi tiga tahun itu.
“Saya tak kata tiga tahun, tapi tempoh untuk membetulkan kerja,”  katanya lagi.
Jadi, bila sebenarnya Tun Mahathir mahu berundur dan mahu menyerahkan jawatannya kepada Anwar?
Kenapakah Tun Mahathir sering berubah-ubah cakap?
Walaupun cakap Tun Mahathir nampaknya sering berubah-ubah seolah-olah makan tak pernah kenyang, tetapi demi untuk kestabilan PH, adalah diharapkan beliau dapat membuat suatu ketetapan mengenainya selepas ini.
Sudah-sudahlah Tun, dalam usia sudah 94 tahun dan telah dua kali menjadi Perdana Menteri, mahu apa lagi?
Untuk itu, sudah sampai masanya beliau menetapkan suatu tarikh khusus untuk penyerahan jawatan itu.
Selagi tidak ditetapkan tarikhnya, selagi itulah isu peralihan kuasa ini akan terus menjadi bualan, pertikaian dan masalah yang tidak berkesudahan kepada PH.
(Shahbudindotcom 24/06/2019)

0

0

votes
Article Rating
Kongsikan artikel ini


TUN M BERAT SEBELAH, MELETAK JAWATAN KERANA SKANDAL ADALAH BUDAYA MURNI YANG UNIVERSAL

Walaupun siasatan polis berkaitan video seks sejenis masih berjalan, Tun Mahathir Mohamad dilihat terus menunjukkan sikap berat sebelah dan sokongan terbukanya terhadap Azmin Ali.
Terbaru, di ketika Azmin disindir oleh A Kadir Jasin, Penasihat Media dan Komunikasi Perdana Menteri sendiri dengan memberi contoh beberapa menteri di luar negara yang meletakkan jawatan kerana skandal seks, Tun Mahathir mengatakan ia bukanlah cara Malaysia.
“Tiada keperluan (untuk dia berundur) semata-mata kerana orang di negara lain melakukannya.
“Saya tahu ada satu negara jika kapal terbang terhempas di lapangan terbang, menteri pengangkutan akan meletakkan jawatan atau melompat keluar dari bangunan.
“Tetapi, ia bukan cara kita,” kata Tun Mahathir lagi.
Pada peringkat awal ketika video seks sejenis yang didakwa melibatkan Azmin itu mula tersebar, Tun Mahathir dengan lantang mengatakan ia bukan video tulen.
Katanya, hanya berbekallan gambar atau video, banyak orang mampu memalsukannya jika mereka ada kepandaian.
Kemudian, berikutan semakin banyak perunjuk memaparkan salah seorang lelaki dalam video itu adalah Azmin dan siasatan polis juga masih berjalan, Tun Mahathir menolak desakan agar menteri kabinetnya itu mengambil cuti sementara.
Tegas beliau, tiada keperluan untuk mengambil cuti kerana tidak ada apa-apa yang mengganggu siasatan polis terhadap Menteri Hal Ehwal Ekonomi itu.
Dalam lawatan rasmi Tun Mahathir Bangkok selepas itu, Azmin turut merupakan salah seorang anggota rombongan dan dalam beberapa keping gambar yang tersebar, kedua-dua mereka jelas menunjukkan keakrabannya.
Kini, di disebalik Azmin dicabar oleh Haziq agar menyaman dan membuat sendiri laporan polis terhadapnya, Tun Mahathir sekali lagi menunjukkan sikap bias dan berat sebelahnya apabila mengatakan meletakkan jawatan bukanlah cara Malaysia.
Barangkali beliau lupa agaknya apakah sebabnya beliau memecat Anwar Ibrahim pada 1998 dahulu?
Ketika itu, sebelum Anwar didakwa atas pertuduhan liwat, media arus perdana telah digunakan dengan seluas-luasnya dengan pelbagai pendedahan untuk memberi gambaran buruk mengenai perlakuan seks Anwar dengan banyak wanita dan lelaki.
Begitu pun, walaupun Anwar kemudian didakwa atas pertuduhan liwat, beliau akhirnya didapati tidak bersalah dan dibebaskan oleh Mahkamah Persekutuan pada 2004.
Tidakkah ketika itu beliau memecat Anwar kerana skandal seks?
Budaya mana yang dipakainya ketika itu?
Sebelumnya pula, berikutan dakwaan skandal seks dengan gadis bawah umur, bekas Ketua Menteri Melaka, Rahim Tamby Chik juga pernah diminta meletak jawatannya.
Sekali lagi, kalau bukan cara Malaysia, budaya mana yang digunakan Tun Mahathir ketika itu?
Realitinya, meletakkan jawatan atau diminta meletakkan jawatan kerana terpalit skandal, lebih-lebih lagi seks, adalah budaya universal manusia yang bertamadun di seluruh dunia.
Ia menunjukkan, negara yang mengamalkannya begitu mementingkan akhlak dan keperibadian dalam barisan kepimpinannya.
Menolaknya bermakna Malaysia Baru di bawah Tun Mahathir ini sedang mengundur ke belakang kerana seolah-olah merelakan sesuatu perbuatan tidak berakhlak berjalan sebagai perkara biasa dalam kerajaan.
Bagaimanakah rakyat menghormati kerajaan?
Sebenarnya, bukan saja mempertahankan Azmin yang sedang disiasat merupakan sesuatu yang tidak wajar, malah membawanya mengikuti rombongan lawatan Tun Mahathir ke Bangkok turut merupakan kesalahan moral.
Apakah Tun Mahathir tidak malu mempamerkan Azmin yang sedang disiasat itu kepada mata dunia?
Lebih buruk lagi sebenarnya, sikap yang ditunjukkan oleh Tun Mahathir itu, sudah tentu secara tidak langsung akan menyukarkan lagi pihak polis menjalankan siasatan dengan adil dan telus berkaitan video tersebut.
Dalam hal ini, walaupun Haziq dan Azmin sudah diambil keterangannya, kita tidak tahu bilakah pihak polis akan mengumumkan hasil siasatan mereka.
Cabaran kini terletak di tangan IGP, Abdul Hamid Bador untuk membuktikan pihak polis tidak tunduk kepada kecenderungan politik yang ditunjukkan oleh Tun Mahathir, sebaliknya kekal menjalankan tugas berdasarkan fakta dan kebenaran.
(Shahbudindotcom 24/06/2019)

0

0

votes
Article Rating
Kongsikan artikel ini


WAWANCARA HAZIQ MEMANG MEMALUKAN, TAPI TIADA TINDAKAN DARIPADA AZMIN LEBIH LAGI MEMALUKAN

Barangkali kita boleh bersetuju dengan pandangan sesetengah pihak yang menganggap wawancara media dalam bentuk pengakuan Haziq Abdullah Abdullah Abdul Aziz adalah sesuatu yang memalukan jika dibaca kanak-kanak.
Ini kerana dalam wawancara itu beliau bukan saja menceritakan tentang bagaimana hubungannya dengan Azmin Ali bermula, malah mendetailkan tentang hubungan intim antara mereka.
Ia termasuk siapa yang menjadi “lelaki” dan “perempuan” di antara mereka berdua.
Lebih-lebih lagi, akhbar tersebut juga didakwa dilanggan oleh sekolah-sekolah, selain saluran televisyen turut mengutip wawancara itu sebagai bahan berita.
Untuk sesiapa yang belum membacanya, di bawah ini disertakan pautan untuk kita sama-sama menilainya –
https://www.mstar.com.my/lokal/semasa/2019/06/25/haziq
Meski begitu, di sebalik mungkin ada yang mengecam Haziq kerana setuju memberikan kisah hidupnya untuk dikongsi secara terbuka, sisi lain yang lebih memalukan ialah kerana Azmin sehingga ini tidak berbuat apa-apa menangkisnya.
Jika wawancara dan kisah yang diceritakan Haziq itu tidak benar, silalah nafikannya, buat laporan polis atau samanlah beliau dengan tuntutan berjuta-juta.
Soalnya, kenapa Azmin hanya berdiam diri saja?
Sukarkah menafikan dan mengambil tindakan undang-undang terhadap Haziq jika semua yang diceritakannya dalam wawancara itu adalah tidak benar dan fitnah?
Dalam hal ini, jika berterusan tiada sebarang penafian, apalagi laporan polis dan atau tindakan menyaman Haziq diambil, malah mungkin beliau akan terus memberikan wawancara dengan pelbagai media lain lagi selepas ini, yang terkepung dengan persepsi buruk ialah Azmin sendiri.
Kepercayaan orangramai terhadapnya akan perlahan-lahan luntur dengan sendirinya.
Maka, demi untuk tidak menyusahkan PH dan Perdana Menteri secara berterusan dalam isu ini, adalah lebih baik Azmin meletakkan jawatannya dengan segera.
Beliau sudah semakin tiada harga dalam kerajaan dengan kedudukannya sekarang, jauh sekali untuk berharap menakuk jawatan yang lebih tinggi di masa depan.
Segala-galanya sudah berakhir baginya. Tun Mahathir pun, jika setelah diberi laporan penuh oleh polis berkenaan ketulenan video dan pelaku-pelakunya, tentu juga tidak dapat berbuat apa-apa akhirnya.
Sekurang-kurangnya dengan meletak jawatan dan mengundur diri, Azmin tidak lagi menyusahkan sesiapa dan keburukan lain mengenai dirinya akan tersimpan dengan sendirinya.
(Shahbudindotcom 25/06/2019)

0

0

votes
Article Rating
Kongsikan artikel ini


ZAHID HAMIDI ‘BOSS KITA’ PEGANG REKOD NEGARA?

Presiden UMNO, Zahid Hamidi dilaporkan akan didakwa di mahkamah esok dan lusa berhubung dakwaan rasuah melibatkan Sistem Visa Luar Negara (VLN) ketika beliau memegang jawatan Menteri Dalam Negeri.
SPRM yang telah mendapat kebenaran Peguam Negara berhubung pendakwaan itu difahamkan akan mendakwa Zahid Hamidi di Mahkamah Sesyen Kuala Lumpur esok dan di Mahkamah Shah Alam, lusa.
Dilaporkan Zahid Hamidi akan berdepan sekurang-kurangnya 40 pertuduhan di kedua-dua mahkamah tersebut.
Sebelum ini Zahid Hamidi sudah pun dihadapkan dengan 47 pertuduhan rasuah, pecah amanah dan penggubahan wang haram berkaitan dana Yayasan Akal Budi yang dipengerusikannya.
Ini bermakna, selepas pertuduhan esok dan lusa, bekas Timbalan Perdana Menteri itu bakal mengumpul sebanyak hampir 90 kes mahkamah melibatkan dirinya.
Berdasarkan jumlah pertuduhan itu, Zahid Hamidi barangkali akan mencatat rekod sebagai pemimpin politik yang menghadapi pertuduhan makamah paling banyak sekali sejak merdeka.
Apakah nasib beliau seterusnya?
Zahid Hamidi yang kini sedang bercuti sebagai Presiden UMNO dilaporkan sedang merancang untuk menamatkan tempoh percutiannya dalam waktu terdekat ini.
Blog ini ada menyiarkan perkara itu baru-baru ini, malah sempena kemunculannya semula itu Zahid Hamidi dikatakan akan mempopularkan panggilan “Boss Kita” untuk dirinya.
Para penyokongnya dilaporkan mencadangkan nama “Boss Kita” itu setelah mengambil kira bagaimana Najib Razak berjaya mempopularkan semula dirinya dengan imej baru “Malu Apa Bossku”.
Tetapi, dengan 40 pendakwaan baru yang bakal dihadapinya esok dan lusa ini, persoalan kini ialah bagaimanakah dengan rancangan beliau untuk menamatkan tempoh percutiaannya itu?
Apakah ia akan diteruskan atau Zahid Hamidi bakal memanjangkan tempoh percutiannya dengan lebih lama lagi?
(Shahbudindotcom 25/06/2019)

0

0

votes
Article Rating
Kongsikan artikel ini


PERLANTIKAN PENGERUSI BARU FELDA KEPUTUSAN SONGSANG – EZAM

1. Parti NEGARA ingin menyatakan rasa kesal diatas keputusan kerajaan melantik Tan Sri Bakee Salleh sebagai Pengerusi FELDA yang baharu.
2. Ianya adalah keputusan songsang atau satu langkah ke belakang dari sudut membina Malaysia baru yang telus, transparen dan bernafas baharu.
3. Tan Sri Bakee adalah warisan pentadbiran lalu kerana menduduki banyak posisi utama yang dilantik langsung oleh PM dan pentadbiran lalu.
4. Ianya sama sekali tidak mencerminkan kerajaan baharu yang memberi ruang kepada tokoh-tokoh baru yang mampu membawa nafas baharu kepada imej pentadbiran.
Apakah negara ini tidak punya tokoh korporat lain yang benar-benar bersih dari sebarang kaitan dengan pentadbiran lalu?
Kerajaan pembaharuan dan reformasi harus punya keberanian menguji dan memberi ruang kepada tokoh-tokoh muda yang berkaliber bukan sebaliknya.
5. Lebih-lebih lagi bagi sebuah agensi besar dan kritikal kepada rakyat biasa seperti FELDA, perlantikan ini tidak membawa harapan baru.
6. Kami juga kesal dengan kenyataan bahawa integriti merupakan antara faktor perlantikan beliau.Laporan2 PAC tidak mempamerkan sikap tanggungjawab dan integriti yang utuh dan boleh dibanggakan kerana beliau hanya dilaporkan tidak bersetuju dengan perjalanan 1MDB semasa beliau mengetuainya.
Sikap integriti yang utuh seharusnya dipamerkan dengan mengambil tindakan lebih bertanggungjawab dan serius seperti mengambil tindakan undang-undang terhadap pimpinan kerajaan pada waktu itu yang lalai demi kepentingan rakyat.
7. Integriti bukan perkataan biasa yang murah dan boleh digunakan secara simplistik.Ianya membawa makna besar dan hanya layak digunakan kepada entiti yang benar-benar diuji dan sedia berkorban mempertahankan setiap aspek integriti itu sendiri.
Sekian.
Mohamad Ezam Mohd Nor
Presiden (penaja)
Parti NEGARA
26 Jun 2019/ 21 Syawal 1440H.

0

0

votes
Article Rating
Kongsikan artikel ini


PERSOALAN POKOK – KENAPA AZMIN TIDAK BELA DIRINYA SEBAGAIMANA ANWAR DULU PERTAHAN DIRINYA?

Naib Presiden PKR, Tian Chua menggesa ahli dan pemimpin parti itu untuk berdiri teguh di belakang Timbalan Presiden PKR, Azmin Ali yang kini didakwa terlibat dalam skandal seks sejenis melalui video yang telah tersebar luas.
Jelas Tian Chua, PKR kini perlu bersatu menghadapi unsur yang menurutnya cuba menjejaskan pemimpin parti dengan taktik sama yang pernah digunakan terhadap Presiden PKR Anwar Ibrahim pada 1998 dan 2013 dahulu.
“Kita perlu berdiri bersama, bukan hanya untuk menunjukkan sokongan atau simpati kepada Azmin tapi juga bagi menegaskan titik mula perjuangan reformasi parti, kita perlu kenang hari ketika Anwar menjadi mangsa politik longkang suatu ketika dahulu,” ujarnya lagi.
Tidak sekadar Tian Chua yang sekarang ini meminta pembelaan terhadap Azmin dilakukan sama seperti kepada Anwar dahulu, malah Azmin sendiri dalam perjumpaan dengan tenaga kerja parti seluruh negara baru-baru turut membangkitkan perkara yang sama.
Beliau dikatakan mengimbas bagaimana perjuangannya membela Anwar, bermula daripada detik dipecat sebagai TPM pada 1998 sehingga dalam dua kes liwat yang dihadapi oleh Presiden PKR itu.
Lantas, secara tidak langsung Azmin bukan saja mahu jasanya membela Anwar dihargai, malah seperti menuntut pembelaan kepada Anwar dahulu mesti dilakukan kepadanya sekarang ini.
Barangkali tiada yang salahnya untuk Azmin dan penyokongnya cuba mengungkit bagaimana mereka membela Anwar sebelum ini serta meminta perkara yang sama dilakukan sekarang, tetapi persoalan pokoknya ialah batang tubuh beliau selaku subjek yang terkait dengan skandal itu mestilah lebih dahulu dilihat melakukan perkara yang sama.
Cuba kita imbas kembali bagaimana Anwar sendiri berjuang membela dirinya serta melawan fitnah yang ditujukan terhadapnya, baik dalam kes liwat 1 mahu pun liwat 2.
Anwar bukan saja terus berjuang dan mempertahankan dirinya melalui ceramah, media, gerakan politik atau apa saja, malah beliau turut tidak gentar melakukannya melakui proses undang-undang iaitu mahkamah.
Bahkan ketika di dalam penjara pun, beliau tidak berhenti melawan.
Selain beliau dihadapkan dengan dua pertuduhan liwat – liwat 1 dibebaskan di peringkat Mahkamah Persekutuan dan liwat 2 diberi pengampunan penuh oleh Yang Dipertuan Agong – Anwar terbukti tidak pernah jemu melawan dan berjuang, bahkan beberapa pihak lain juga turut disaman kerana memfitnahnya.
Ia menunjukkan Anwar tidak gentar dalam mempertahankan dirinya.
Tetapi, bagaimanakah Azmin mempertahankan dirinya dalam skandal seks sejenis yang mengaitkan dirinya dengan Haziq Abdullah Abdul Aziz setakat ini?
Adakah sama bagaimana Azmin mempertahankan dirinya sebagaimana Anwar membela dirinya?
Maka, sebelum mahu menggesa Azmin dipertahankan sebagaimana Anwar dipertahankan sebelum ini, Timbalan Presiden PKR itu harus ditanya dahulu mengenai apa yang telah dilakukannya dalam membela dirinya?
Sudahkah beliau membuat laporan polis atau menyaman sesiapa?
Jika beliau sudah membela dirinya sendiri sepadan dengan bagaimana Anwar membela dirinya, mungkin baru sesuai untuk penyokongnya meminta pembelaan yang sama terhadap Azmin.
Jika tidak, janganlah salahkan sesiapa mengenainya. Salahkan diri sendiri terlebih dahulu.
(Shahbudindotcom 26/06/2019)

0

0

votes
Article Rating
Kongsikan artikel ini


AZMIN BUAT PERJUMPAAN SULIT 30 JUN INI?

Menteri Hal Ehwal Ekonomi, Azmin Ali dikatakan akan mengadakan satu perjumpaan sulit dengan para pemimpin PKR yang merupakan penyokongnya pada malam Ahad ini.
Perjumpaan pada malam 30 Jun itu dilaporkan akan diadakan kediaman menteri berkenaan di Putrajaya.
Pada hari yang sama juga Azmin akan mengadakan jamuan rumah terbuka di kediamannya, sebelum pada lewat malamnya beliau akan berlepas ke luar negara untuk lawatan rasmi.
Dikatakan sebelum beliau berlepas ke luar negara itu, satu mesyuarat atau perjumpaan sulit akan diadakan bersama para penyokong kuatnya.
Beberapa pemimpin PKR yang diketahui merupakan penyokongnya telah maklum mengenai perjumpaan tersebut serta mengesahkan kehadiran masing-masing.
Malah, seorang pemimpin kanan PKR yang berjawatan menteri telah membatalkan kehadiran dalam sebuah program di Terengganu pada 30 Jun itu semata-mata untuk menghadiri perjumpaan yang diadakan di kediaman Azmin.
Secara langsung ini bermakna perjumpaan yang dipanggil Azmin sebelum beliau berlepas ke luar negara itu amat-amat penting dan mustahil serta tidak boleh diuzurkan.
Apakah agenda yang mahu Azmin bentangkan dalam perjumpaan sulit itu?
Adakah beliau mahu para penyokongnya terus bertahan dan melawan berhubung isu penyebaran video seks sejenis yang didakwa melibatkannya dengan Haziq Abdullah Abdul Aziz?
Atau mungkinkah perjumpaan itu merupakan medan untuk Azmin meninggalkan pesanan terakhir sebelum beliau meletakkan jawatan?
Segala-galanya tampak tidak pasti sehingga ini kerana beberapa pihak yang dirisik mengenai perjumpaan itu sendiri tidak tahu tujuan sebenarnya.
Mereka dikatakan hanya diberikan jemputan agar menghadiri perjumpaan itu dengan kehadiran adalah sangat mustahak.
Sementara itu, dalam perkembangam berkaitan, Tun Mahathir Mohamad sebagai Perdana Menteri dan Muhyiddin Yassin selaku Menteri Dalam Negeri dilaporkan sudah pun dimaklumkan oleh pihak polis berhubung siasatan awal berkenaan isu video seks sejenis yang didakwa melibatkan Azmin itu.
Ada juga laporan lain mengatakan Anwar Ibrahim sebagai bakal Perdana Menteri ke-8 turut sama dimaklumkan oleh pihak polis berhubung siasatan polis itu.
Bagaimanapun sehingga ini belum diketahui bilakah hasil siasatan itu akan diumumkan secara rasmi oleh pihak polis.
Dalam hal ini, adakah perjumpaan yang dipanggil oleh Azmin pada pada 30 Jun itu ada kaitan dengan hasil siasatan polis itu?
(Shahbudindotcom 28/06/2019)

0

0

votes
Article Rating
Kongsikan artikel ini


SPRM PERLU SEGERA BERI PENJELASAN

Rasanya ini merupakan suatu isu yang perlu diperjelaskan segera, baik oleh SPRM mahu pun Latheefa Koya sendiri.
Ini kerana beliau belum pun sampai sebulan memegang jawatan Ketua Pesuruhjaya SPRM, selain sebelum ini tidak diketahui beliau pernah menerima sebarang pingat atau bintang kebesaran.
Apa yang ramai tahu beliau hanyalah seorang peguam yang juga bekas pemimpin PKR.
Lantaran itu, segala pingat, bintang atau riben perkhidmatan yang terletak pada pakaian seragam yang dipakainya selaku Ketua Pesuruhjaya SPRM tentu saja menimbulkan banyak persoalan.
Jika ini tidak diberi penjelasan segera, dibimbangi akan mencemarkan nama PH kerana seolah-olah terpalit dengan satu lagi perkara palsu.
Sebelum ini ada sijil palsu, ijazah palsu, universiti palsu, gelaran Datuk palsu, surat palsu dan macam-macam lagi palsu, apakah Ketua Pesuruhjaya SPRM yang baru dilantik ini juga mungkin memakai pingat dan bintang palsu?
Kalau terpalit dengan sesuatu palsu, bagaimanakah tugasnya memerangi rasuah boleh diyakini ramai?
Untuk itu, penjelasan segera tidak seharusnya dilengah-lengahkan lagi.
(Shahbudindotcom 28/06/2010)

0

0

votes
Article Rating
Kongsikan artikel ini


NANCY SHUKRI YANG MENGGELIKAN HATI….

Tentu ramai yang rasa nak ketawa apabila membaca kenyataan seorang bekas menteri daripada Sarawak, Nancy Shukri yang menyatakan ramai rakyat negeri itu mahu Najib Razak kembali menjadi Perdana Menteri.
Kata beliau, Najib kekal popular kerana sumbangannya kepada pembangunan serta meluangkan banyak masa melawat negeri itu.
“Jika anda bercakap dengan orang Sarawak, mereka mahu Najib kembali sebagai Perdana Menteri kerana beliau melawat semua kawasan pedalaman.
“Saya tidak cuba mempromosi Najib, tapi beliau tahu apa yang rakyat Sarawak perlukan.
“Beliau mengunjungi Sarawak lebih 60 kali dan cuba memudahkan hidup kami,” kata Ahli Parlimen Batang Sadong itu ketika berucap di sebuah forum di Kuala Lumpur semalam.
Rasanya-rasanya inilah kenyataan paling kelakar pernah kita dengar sejak kalahnya BN dalam PRU14 yang diadakan pada 9 Mei 2018 lalu.
Pertama, bagaimanakah Nancy boleh mengeluarkan kenyataan yang seolah-olah beliau mewakili majoriti rakyat Sarawak?
Bukankah ramai juga rakyat Sarawak yang gembira dengan kekalahan BN dan tersingkirnya Najib dalam PRU14 lalu?
Kedua, Nancy sebenarnya tidak patut mengeluarkan kenyataan sedemikian kerana parti yang diwakilinya sendiri iaitu PBB adalah komponen yang paling awal meninggalkan BN sebaik Najib kehilangan kuasanya.
Dalam erti kata lain PBB dan pemimpinnya bukanlah golongan yang setia kepada BN serta sanggup sehidup semati dengan Najib.
Tidakkah kelakar bunyinya di sebalik PBB paling awal meninggalkan Najib, tetapi sekarang Nancy boleh pula mengatakan rakyat Sarawak mahukan Najib menjadi Perdana Menteri semula?
Kelakar…kelakar…kelakar!!
Dalam hal ini barangkali Najib sendiri jadi gelihati dibuatnya dengan kenyataan Nancy ini.
Ketiga, meskipun diakui Najib agak popular sekarang, namun untuk beliau kembali menjadi Perdana Menteri atas tiket UMNO dan BN boleh dikira agak mustahil.
Najib sekarang bukan lagi Presiden UMNO dan tidak juga sebagai Pengerusi BN, malah sedang berdepan banyak pertuduhan di mahkamah yang memungkinkannya merengkok di penjara selepas ini.
Lagi pun, mengenali Tun Mahathir Mohamad, begitulah caranya beliau menghukum musuh politik yang enggan tunduk kepadanya.
Dengan demikian, kalau pun BN menang semula PRU15 akan datang, sudah tentu pemimpin lain yang akan menjadi Perdana Menteri.
Adalah mustahil, Presiden UMNO dan Pengerusi BN pada tahun 2023 nanti iaitu ketika PRU15 diadakan dan andainya BN menang pilihanraya ketika itu, akan dengan murah hati sedia menawarkan jawatan Perdana Menteri kepada Najib semula.
Sudah barang tentu pemimpin berkenaan sendiri yang mahu menjadi Perdana Menteri.
Najib barangkali hanya dapat menjadi Perdana Menteri semula jika melalui sebuah parti lain sebagaimana Tun Mahathir yang dapat menjadi Perdana Menteri buat kali kedua dengan cara menubuhkan sebuah parti baru iaitu Bersatu.
Tetapi, adakah Najib sanggup meninggalkan UMNO?
Kesimpulannya, Nancy Shukri sebenarnya boleh dianggap bermimpi di siang hari saja jika beliau masih ada perasaan bahawa Najib mungkin mampu menjadi Perdana Menteri semula selepas dijatuhkan pada PRU14 lalu.
(Shahbudindotcom 29/06/2019)

0

0

votes
Article Rating
Kongsikan artikel ini


PENJELASAN LATHEEFA KOYA

0

0

votes
Article Rating
Kongsikan artikel ini


RAYUAN HAZIQ KEPADA TUN MAHATHIR….

Rayuan seorang rakyat hina mencari keadilan di Malaysia Baru
Kisah saya mungkin sudah diceritakan banyak kali tetapi kali ini saya merayu kepada Tun Mahathir Mohamad untuk mempertimbangkan semula bukti salahlaku Azmin Ali.
Sejak pertemuan pertama dengan insan bernama Azmin tidak pernah terlintas yang kami akan menjadi kawan mesra.
Disebabkan terlalu naif dan mempercayainya sebagai seorang yang memiliki keperibadian tinggi, hidup saya kini sudah terpalit dengan sejarah hitam.
Jika masa depan saya sebelum ini lebih terjamin sebagai seorang penjawat awam di dalam kerajaan Malaysia yang baru, kini saya sekeluarga telah dihukum dan sentiasa berada di ambang ketakutan hanya kerana bercakap benar.
YAB Tun Mahathir, rakyat Malaysia masih menghina saya kerana video pengakuan sebelum ini.
Setelah Hilman datang berjumpa pada waktu siang fikiran saya semakin bercelaru kerana arahan yang telah diberikan olehnya.
Saya disuruh untuk membuat video penafian dan pengakuan tipu bahawa orang kedua di dalam video tersebut bukanlah Azmin.
Saya tahu kedudukan Azmin sebagai seorang menteri dan ahli politik yang berkuasa sebagaimana sering diperkatakan sepanjang tempoh kami mengenali satu sama lain.
Saya berasa amat marah tetapi takut pada masa yang sama kerana sedar tiada siapa yang akan melindungi saya dari pihak berkuasa.
Berpegangkan prinsip berani kerana benar dan berlatar belakang dalam jurusan undang-undang, saya yakin dengan keputusan untuk membuat video pengakuan itu.
Pada waktu itu saya yakin dengan kerajaan Pakatan Harapan sebagai pembela nasib rakyat.
Namun sehingga kini ramai pihak masih sangsi mengapa perlu menyaran SPRM untuk melakukan siasatan atas tuduhan korupsi.
Sewaktu kami intim saya sering mendengar kisah perbelanjaan isteri dan anak-anaknya di mana jumlah yang disebut kadang kala mengejutkan.
Saya juga bekerja sebagai penjawat awam dan saya tahu gaji dan elaun kerajaan dan jawatan politik diterima Azmin tidak mungkin dapat menampung gaya hidup keluarganya.
Kadangkala apa yang diceritakannya membuat saya malu dengan sikap hipokritnya setelah apa yang diperjuangkan parti selama ini.
Hubungan kami pada mulanya berlandaskan sifat kagum dan ingin melakar masa depan dalam karier seperti Azmin. Namun hari demi hari saya mula sangsi dengan hubungan kami.
Video lucah yang telah direkod itu adalah satu perbuatan khianat dan saya telah dijadikan sebagai kambing biri-biri hitam.
Adakah rakyat Malaysia ingat saya begitu cetek untuk menjahanamkan masa depan saya dan keluarga?
Penyebaran video itu telah membuka aib dan saya benar-benar ingin kembali ke jalan yang benar dengan penuh keinsafan sejak dulu tetapi lemah.
Sejak peristiwa hitam ini saya sentiasa menunggu respon Azmin melalui perkembangan media masa.
Setelah melihat sikap ego Azmin yang masih boleh menghadapi khalayak ramai sambil berlagak biasa, saya yakin bahawa video itu telah direkod untuk milik peribadinya dan telah jatuh ke tangan orang yang berhasad dengki tanpa mengira nasib saya dan sekeluarga.
Mungkin bagi Azmin dia sedar akan tetap selamat kerana kedudukan darjatnya yang lebih tinggi jika dibandingkan hidup saya.
Lemparan tuduhan ke atas saya sebagai penfitnah walaupun setelah dikemukakan bukti-bukti yang kukuh masih tidak dapat diterima segelintir pihak hanya kerana Azmin mampu mempergunakan pengaruhnya demi kepentingan diri.
Adalah mustahil jika dilihat secara objektif dan melalui usaha pihak berkuasa dalam menjalankan siasatan bahawa segalanya adalah tidak sahih.
Saya pinta hentikan Azmin dari terus memperbodohkan semua orang melalui sifat egonya yang merasakan dia bebas dari segala kesalahan.
Saya pinta suara saya didengarkan dan tidak diperlekehkan hanya kerana menentang kata-kata dusta seorang pemimpin yang selama ini digambarkan sebagai bebas dari salah laku lebih diagungkan oleh orang ramai.
Maafkan saya rakyat Malaysia dan saya rayu agar lihatlah peristiwa ini dari sudut pandangan saya sebagai mangsa.
Saya berharap YAB Tun Mahathir dapat bersikap adil dalam hal ini kerana keluarga saya bukanlah dari orang berada dan amat sukar untuk menghadapi masa hadapan.
Saya pinta agar YAB Tun dapat menjaminkan apa yang terbaik buat negara kita.
Yang ikhlas dan benar,
Haziq Aziz
(Dipetik daripada FB Haziq Aziz)

0

0

votes
Article Rating
Kongsikan artikel ini


ZAHID HAMIDI BERDEPAN TUGAS BERAT

Blog ini pada 23 Jun lalu ada menulis tentang Zahid Hamidi yang diberitakan akan menamatkan tempoh cutinya tidak lama lagi.
Melihat kepada perkembangan politik semasa dalam negara, Zahid Hamidi dikatakan menilai tempoh enam bulan bercuti sudah memadai baginya dan beliau perlu kembali semula sebagai Presiden UMNO dengan kadar yang segera.
Hari ini, 30 Jun iaitu seminggu selepas artikel itu ditulis, Zahid Hamidi secara rasmi mengumumkan tempoh cutinya telah berakhir.
Beliau kini kembali sebagai Presiden UMNO dan Mohamad Hassan yang selama ini memangku jawatan tersebut turut kembali kepada jawatan asalnya iaiu Timbalan Presiden UMNO.
Mengumumkan tempoh berakhirnya cuti beliau pada Majlis Sambutan Hari Raya di Bagan Datuk, Zahid Hamidi berkata, beliau sebelum ini dipilih dan bukan dilantik memegang jawatan itu.
Dalam erti kata lain, walaupun sekarang ini berdepan dengan 87 pertuduhan di mahkamah, Zahid Hamidi mahu menghabiskan tempoh perkhidmatannya sehingga penggalnya berakhir pada tahun 2021 akan datang.
Tidak mustahil jika pada pemilihan tahun 2021 akan datang beliau belum lagi disabitkan bersalah oleh mahkamah, Zahid Hamidi ketika itu mungkin akan terus menawarkan diri mempertahankan jawatannya.
Hanya jika didapati bersalah dan tidak dibenarkan bertanding saja rasanya barulah beliau tidak lagi akan menawarkan diri.
Kata Zahid Hamidi lagi ketika mengumumkan cutinya telah berakhir, sama ada berdepan 87 atau 870 pertuduhan sekali pun, beliau akan terus berjuang dengan keupayaan yang ada pada dirinya.
Cuma, dengan bekalan 87 pertuduhan mahkamah dan menjalankan tugas sebagai Presiden UMNO pada waktu yang sama, ia bukanlah suatu tugas mudah bagi Zahid Hamidi.
Apa lagi jika perbicaraan kesnya berjalan tidak lama lagi dan banyak fakta berkaitan kes yang dihadapinya terdedah kepada umum dan menjadi perbualan dalam masyarakat.
Ketika itu, manpukah beliau menjalankan tugasnya memulihkan semula UMNO yang sudah kehilangan kuasa agar terus diyakini ramai?
Atau mungkinkah akan timbul sekali lagi desakan yang memintanya berundur dan meletakkan jawatan?
Ini kerana sebagaimana yang kita sedia maklum, mereka dalam UMNO yang tidak sebulu dengan Zahid Hamidi akan terus mencari isu untuk mengenepikannya.
Sekarang ini pun, sebaik beliau mengumumkan cutinya telah berakhir, tetap kedengaran suara-suara yang tidak bersetuju dengannya.
Ada yang mengatakan tidak akan banyak perubahan kepada UMNO selepas ini dan lebih baik beliau terus menyambung lagi cutinya.
Mereka mengatakan UMNO di bawah kendalian Mohamad Hassan sebagai Pemangku Presiden adalah lebih baik, lebih diterima dan diyakini ramai.
Tetapi, sebagaimana yang Zahid Hamidi sendiri sebut bahawa beliau adalah dipilih, bukannya dilantik sebagai Presiden UMNO, maka adalah haknya untuk kembali menjalankan tugasnya itu.
Segala-galanya terpulang kepada Zahid Hamidi untuk membuktikan beliau selepas bercuti ini lebih bagus daripada sebelumnya.
(Shahbudindotcom 30/06/2019)

0

0

votes
Article Rating
Kongsikan artikel ini


ADA APA-APA KE TUN DAIM DI RUMAH TERBUKA AZMIN?

Tun Daim Zainuddin, sebagaimana mereka yang rapat dengannya sedia maklum, bukanlah seorang yang suka hadir pada majlis-majlis keramaian.
Baik majlis jamuan hari raya, rumah terbuka, kenduri kahwin atau sebagainya dan sama ada majlis itu diadakan di hotel atau kediaman, beliau memang tidak suka menghadirkan diri.
Malah dikatakan kalau majlis di istana pun beliau sedaya upaya tidak mahu menghadirinya, kecuali jika benar-benar tidak dapat dielakkan.
Tun Daim diberitakan tidak suka menghadiri majlis-majlis keramaian seumpama itu kerana tidak suka dengan kesesakan, rimas dengan suasana yang serabut, menyusahkannya untuk datang dan membuatkan menunggu lama ketika mahu pulang kemudiannya.
Sebab itu, di majlis jamuan hari raya yang diadakan Tun Mahathir Mohamad di Seri Perdana sekali pun, bayang kehadiran Tun Daim tidak pernah kelihatan.
Jika majlis Tun Mahathir pun beliau tidak hadir, sudah tentulah majlis-majlis anjuran TPM atau menteri-menteri lain juga tidak mungkin ternampak kehadirannya.
Bahkan majlis kenduri kahwin mereka yang rapat dengannya pun biasanya Tun Daim tidak hadir sama.
Tetapi, mereka yang faham dengannya sama sekali tidak kecil hati jika bellau tidak hadir, meskipun mereka yang rapat dengannya itu selalu minum-minum kopi serta gelak ketawa bersamanya.
Sebenarnya, itulah Tun Daim.
Namun, agak menghairankan apabila beliau dilihat hadir di
Majlis Jamuan Hari Raya anjuran Menteri Hal Ehwal Ekonomi, Azmin Ali di Putrajaya, malam semalam.
Kenapa Tun Daim hadir?
Bukankah beliau seorang yang tidak suka dengan kesesakan, rimas dengan suasana serabut dan menyulitkan ketika datang serta mahu pulang?
Apa istimewanya Azmin di hati Tun Daim?
Selepas jamuan pada malam semalam, Azmin terus berlepas ke luar negara iaitu Vienna untuk lawatan rasmi, tetapi di dalam negara pihak polis masih lagi menyiasat isu video seks sejenis yang didakwa melibatkannya.
Di sebalik Haziq Abdullah Abdul Aziz mengakui beliau adalah lelaki dalam video itu dan mendakwa pasangannya adalah Azmin, pihak polis masih lagi menyiasat kes tersebut.
Siasatan polis difahamkan tertumpu untuk menentukan kesahihan video itu serta pelaku-pelaku yang sebenarnya.
Maka, ada apa-apa ke dengan hadirnya Tun Daim di rumah terbuka Azmin itu?
(Shahbudindotcom 01/07/2019)

0

0

votes
Article Rating
Kongsikan artikel ini


BETUL, BUKAN ANWAR YANG KEMARUK TAPI PIHAK YANG MENOLAKNYA ITULAH YANG KEMARUK

Anwar Ibrahim semalam mengatakan beliau tidaklah begitu kemaruk hendak menjadi Perdana Menteri seperti yang dituduh oleh beberapa pihak terhadapnya.
Katanya, perkara itu bukan suatu perkara yang perlu dimasalahkan kerana kedudukan beliau sebagai pengganti kepada Tun Mahathir Mohamad adalah suatu perkara yang sudah ditetapkan oleh PH.
Sebagai makluman, ketetapan untuk menjadikan Anwar sebagai pengganti Tun Mahathir telah dimuktamadkan secara konsensus dalam Kongres Pakatan Harapan yang diadakan pada 7 Januari 2018 iaitu kira-kira empat bulan sebelum PRU14 diadakan.
Hakikatnya, oleh sebab sudah ada persetujuan mengenai kedudukan beliau itu, ia jelas menunjukkan Anwar tidak kemaruk hendak jadi PM, biar pun beliau kerap bercakap mengenainya.
Jadi, apa masalahnya?
Masalahnya ialah media selalu bertanya kepada beliau mengenai perkara itu dan jawapan Anwar hanyalah semata-mata sebagai respon kepada soalan yang ditanyakan kepadanya.
Sebagai pemimpin yang mesra media, Anwar memang perlu menjawab apa juga pertanyaan berkaitan peralihan kuasa itu.
Kenapa pula media suka bertanya kepada Anwar?
Media suka bertanya kerana pendirian Tun Mahathir tidak pernah konsisten dan selalu berubah-ubah berhubung penyerahan jawatan kepada Anwar itu.
Mula-mula Tun Mahathir sendiri mengatakan beliau memerlukan tempoh dua tahun sebagai Perdana Menteri bagi memulihkan ekonomi, membetulkan semula keadaan dan memulihkan negara ini setelah berjaya PH berjaya menumbangkan BN.
Kata-kata itu diucapkan sendiri oleh Tun Mahathir sebelum beliau mengangkat sumpah jawatan sebagai Perdana Menteri.
Tetapi, tidak lama selepas menduduki kerusi empuk Perdana Menteri, nada Tun Mahathir mula berubah dengan mengatakan tempohnya sebagai Perdana Menteri, “mungkin dua tahun, mungkin lebih dan mungkin juga kurang”.
Beberapa ketika kemudian pula, Tun Mahathir pernah berkata, “kalau Anwar beri izin dapatlah saya jadi Perdana Menteri selama dua tahun setengah.”
Baru-baru ini, Tun Mahathir menyebut beliau memerlukan tempoh tiga tahun bagi menyelesailan pelbagai masalah dalam negara ini.
Mengapakah Tun Mahathir selalu berubah-ubah cakap?
Kenapa tidak konsisten dengan pendirian asal mahu memegang jawatan selama dua tahun saja?
Bersama dengan berubah-ubah dan tidak konsistennya pendirian Tun Mahathir itu, muncul pula golongan “hantu raya” yang kerjanya saban hari meratib agar Anwar ditolak sebagai Perdana Menteri ke-8.
Mereka bukan saja tidak segan-segan menamakan pemimpin lain sebagai Perdana Menteri ke-8, malahan sanggup meminta Tun Mahathir berkhidmat sehingga ke hujung penggal iaitu tahun 2023 akan datang.
Sedarkah mereka berapa usia Tun Mahathir pada tahun 2023 nanti dan apakah keupayaannya ketika itu?
Sehingga sekarang ini pun , meski diketahui umum bahawa sudah ada persetujuan dan ketetapan oleh parti-parti dalam PH berhubung kedudukan pengganti Perdana Menteri itu, masih tidak henti-henti munculnya suara-suara “hantu raya” yang mahu calon lain dipilih sebagai Perdana Menteri ke-8 dan bukannya Anwar.
Sehingga yang tidak tahu hujung pangkal dan baru masuk Bersatu pun sanggup menjadi “hantu raya” dengan berkata, tiada perjanjian hitam putih untuk menjadikan Anwar sebagai Perdana Menteri.
Jadi siapa yang kemaruk sebenarnya?
Anwar yang sudah ada perjanjian, ketetapan dan dipersetujui sebagai Perdana Menteri seterusnya atau mereka yang tidak henti-henti mahu menolaknya itu sebetulnya yang jauh lebih kemaruk lagi?
(Shahbudindotcom 01/07/2019)

0

0

votes
Article Rating
Kongsikan artikel ini


BENARKAH ISLAM TIDAK BENAR KITA ISYTIHAR HARTA?

Beberapa wartawan, rakyat Malaysia; muslim dan non-muslim bertanya saya apakah benar dakwaan yang menyatakan Nabi s.a.w tidak membenarkan orang politik mengistiharkan harta? Bagi yang non-muslim mereka nampak semacam begitu kecewa jika demikian ajaran Islam.
Saya rasa saya perlu berikan penjelasan tentang hal ini agar agama Islam tidak disalahfahami sehingga memberikan imej yang salah terhadap Islam. Di sini saya ingin jelaskan hal ini pada nota-nota;
1. Nabi s.a.w sendiri dalam pentadbiran kerajaan baginda memastikan para petugas atau pegawai yang dilantik tidak memiliki harta atas salahguna kedudukan. Baginda menegur harta yang dimiliki oleh para petugas yang diperolehi dengan cara yang tidak betul. Ertinya, baginda memeriksa dakwaan harta yang mereka miliki. Sabda Nabi s.a.w:
فَمَا بَالُ العَامِلِ نَسْتَعْمِلُهُ، فَيَأْتِينَا فَيَقُولُ: هَذَا مِنْ عَمَلِكُمْ، وَهَذَا أُهْدِيَ لِي، أَفَلاَ قَعَدَ فِي بَيْتِ أَبِيهِ وَأُمِّهِ فَنَظَرَ: هَلْ يُهْدَى لَهُ أَمْ لاَ، فَوَالَّذِي نَفْسُ مُحَمَّدٍ بِيَدِهِ، لاَ يَغُلُّ أَحَدُكُمْ مِنْهَا شَيْئًا إِلَّا جَاءَ بِهِ يَوْمَ القِيَامَةِ يَحْمِلُهُ عَلَى عُنُقِهِ
“Apa jadi dengan pegawai yang kita utuskan, kemudian pulang dan berkata: “Ini bahagian kamu, ini bahagian aku. Silakan dia duduk di rumah ayah dan ibunya, lalu tunggu adakah akan diberikan hadiah kepadanya atau tidak?! Demi Allah, dia (pegawai berkenaan) tidak mengambil sesuatu melainkan pada Hari Kiamat nanti dia akan menanggung pemberian itu atas tengkoknya.” (Riwayat al-Bukhari).
2. Dalam Islam, muslim diwajibkan membayar zakat. Zakat yang wajib dibayarkan oleh muslim membabitkan pelbagai harta; tanaman, ternakan, emas (wang) dan selainnya. Jumlah zakat wajib seseorang berdasarkan kadar harta yang dimiliki. Bagi ternakan ada kiraannya, bagi emas ada kiraannya, bagi tanaman ada kiraannya, bagi galian ada kiraannya dan seterusnya. Lebih banyak harta, pasti lebih banyak kadar yang wajib dibayar. Ulul Amri (Pemerintah) merupakan ‘amil zakat yang berkewajipan memastikan mereka yang wajib membayar zakat, menunaikan tanggungjawab mereka. Jika agama melarang muslim mengistiharkan harta, pastilah muslim tidak boleh membayar zakat kepada ‘amil zakat kerana itu menyebabkan jumlah hartanya diketahui. Maka, dakwaan bahawa Islam tidak membenarkan jumlah harta seseorang dimaklumkan kepada pihak pemerintah adalah batil dan tidak berasas.
3. Antara pendekatan memastikan intigriti urustadbir pemerintahan Khalifah ‘Umar bin al-Khattab ialah memeriksa harta pegawai-pegawai yang dilantik dan mencatatkannya. Ini bagi mengawal supaya mereka tidak mengambil kesempatan mengumpul harta dengan cara yang salah melalui jawatan yang dipegang. Polisi ini telah lama dijalankan oleh Saidina ‘Umar bin al-Khattab dalam pentadbirannya. Dalam al-Tabaqat al-Kubra oleh al-Imam Ibn Sa’d (meninggal 230H) dan juga dipetik oleh al-Imam al-Sayuti (meninggal 911H) dalam Tarikh al-Khulafa:
أَنَّ عُمَرَ كَانَ إِذَا اسْتَعْمَلَ عَامِلًا كَتَبَ مَالَهُ
“Sesungguhnya ‘Umar apabila melantik pegawai, beliau mencatatkan hartanya” (Tabaqat Ibn Sa’d 3/307 Beirut: Dar Sadir)
4. Al-Imam Ibn Qayyim al-Jauziyyah (meninggal 751H) menyebut dalam karyanya tentang polisi ‘Umar tersebut dengan berkata: “‘Umar memeriksa harta para pegawainya. Dia mengambil separuh harta mereka jika itu mereka perolehi melalui jawatan mereka yang bercampur dengan kedudukan istimewa mereka. ‘Umar membahagikan harta itu kepada dua bahagian, separuh untuk mereka, separuh untuk kaum muslimin (rakyat)” (Ibn Qayyim al-Jauziyyah, al-Turuq al-Hukmiyyah, m.s 17)
Justeru itu al-Syeikh Dr ‘Ali Muhammad al-Sallabi menyebut dalam karyanya “‘Umar bin al-Khattab: “Umar itu menghitung (jumlah) harta para pegawai dan gabenor sebelum perlantikan. Ini bertujuan untuk mengira harta mereka yang bertambah selepas perlantikan yang tidak termasuk dalam penambahan yang munasabah” (‘Ali Muhammad al-Sallabi, ‘Umar bin al-Khattab, m.s 356)
5. Kemudian, kita hendaklah faham bahawa dalam soal pentadbiran, Islam itu sifatnya begitu luas. Apa sahaja yang membawa kemaslahatan kepada rakyat, diiktiraf sebagai politik atau urustadbir yang selaras dengan syarak. Ini termasuklah soal pengistiharan harta. Pemerintah berhak menentukan kaedah yang diyakini terbaik dalam memastikan intigriti dan urustadbir yang baik. Jangan kita jumud dan mempergunakan dalil-dalil agama sehingga menyempitkan ruang politik yang diluaskan oleh syarak.
Kata al-Imam Ibn Qayyim al-Jauziyyah dalam hal ini: “Jika engkau maksudkan dengan perkataanmu “Tiada siyasah melainkan apa yang menepati syarak” iaitu tidak menyanggahi apa yang syarak sebut, maka itu betul. Jika engkau maksudkan tiada siyasah melainkan apa yang syarak sebut maka itu salah. Itu juga bererti menyalahkan para sahabah…apabila zahirnya tanda-tanda keadilan dan wajahnya memancar sinar dalam apa jalan sekalipun, maka di situlah syariat Allah dan agamaNYA. Allah S.W.T itu lebih mengetahui, lebih bijaksana dan lebih adil untuk hanya membataskan jalan-jalan keadilan dan tanda-tanda serta alamat-alamatnya dengan sesuatu perkara (sahaja) kemudian menafikan (kewujudan keadilan) yang lebih nyata daripada itu, lebih kuat dalilnya, lebih jelas tandanya dan (mustahil) Allah tidak menerima dan mengambil kira kewujudannya serta menegakkan tuntutannya. Bahkan Allah S.W.T telah menjelaskan bahawa tujuan DIA mensyariatkan mengenai jalan-jalan (hukum agama) ialah untuk menegakkan keadilan dalam kalangan hamba-hambaNYA dan membolehkan manusia (hamba-hambaNYA) menegakkan keadilan. Apa sahaja jalan yang dapat menghasilkan keadilan dan kesaksamaan maka itu daripada (ajaran) agama ini, dan ia tidak menyanggahinya. Maka tidak boleh untuk dikatakan bahawa siyasah yang adil itu menyanggahi apa yang ungkapkan oleh syarak. Sebaliknya ia (siyasah yang adil) itu menepati syarak. Bahkan siyasah yang adil itu satu juzuk dari syarak. Kita menamakannya siyasah (politik) mengikut istilah mereka, padahal sebenarnya ia adalah keadilan Allah dan rasulNYA yang zahir menerusi tanda-tanda dan bukti-bukti” (Ibn Qaiyim al-Jauziyah, al-Turuq al-Hukmiyyah fi al-Siyasah al-Shar’iyyah, 19-20. Beirut: Dar Ihya al-‘Ulum (t.t).
6. Adapun hadis yang digunakan oleh pihak berkaitan:
اسْتَعِينُوا عَلَى نَجَاحِ الْحَوَائِجِ بِالْكِتْمَانِ لَهَا فَإِنَّ كُلَّ ذِي نِعْمَةٍ مَحْسُودٌ
“Bantulah menjayakan hajat-hajat dengan menyembunyikan (hajat-hajat tersebut) kerana setiap yang mempunyai nikmat itu didengki”
Dari kedudukan hadis, secara paling ringkas hadis ini diriwayatkan daripada Muaz bin Jabal, ‘Ali bin Abi Talib, Ibn ‘Abbas, Abi Burdah dan Abu Hurairah. Hampir keseluruhan jalur periwayatan mempunyai ‘illah (penyakit yang mencacatkan kekuatan riwayat). Al-Imam Ibn Jauzi (meninggal 567H) menghukumnya sebagai palsu. Demikian al-Imam Ahmad (meninggal 241H) dan Yahya bin Ma’in (meninggal 233H). Al-Hafiz al-‘Iraqi (meninggal 806H) ketika mentakhrij hadis-hadis Ihya ‘Ulum al-Din mendaifkan sanad hadis ini.
Namun al-Albani dalam Silsilah al-Ahadith al-Sahihah telah menilai SAHIH sanad yang datang melalui Sahl bin ‘Abd al-Rahman al-Jurjani daripada Muhammad bin Mutarrif daripada Muhammad bin Munkadir daripada ‘Urwah bin al-Zubair daripada Abu Hurairah. (lihat: al-Silsilah al-Sahihah hadis 1453)
Dari segi maksud, hadis tersebut bukan seperti yang difahami oleh pihak berkaitan. Hadis ini menggalakkan menyembunyi perkara-perkara yang membawa kepada hasad dengki. Namun, jika ada keperluan maka hajat serta nikmat boleh bahkan mungkin wajib didedahkan. Ini terutama kepada pihak yang mempunyai kepentingan. Jika tidak, maka pasti orangramai akan mengelakkan membayar zakat harta atas alasan hadis ini. Demikian juga, akan ada yang menyembunyikan perkahwinan kerana bimbang orang lain dengki. Sedangkan Nabi s.a.w suruh mengiklankan nikah. Demikian juga mungkin ada yang tidak mahu membayar cukai pendapatan, cukai jalanraya dan lain-lain kepada pemerintah atas alasan bimbang pihak lain tahu harta mereka. Ini semua tafsiran yang salah.
7. Diharapkan semua pihak tidak sewenang-wenangnya menggunakan nama Nabi s.a.w dalam mencapaikan hasrat mereka. Islam akan disalahfahami jika tidak berhati-hati menyandarkan hal-hal yang tidak tepat kepada Nabi s.a.w.
PROF MADYA DATO’ DR MOHD ASRI ZAINUL ABIDIN
Mufti Perlis.

0

0

votes
Article Rating
Kongsikan artikel ini


MENGAPA MESTI KEDUA-DUANYA WARGA CHINA?

Melalui kenyataan media semalam, dilaporkan bahawa Khazanah Nasional, badan pelaburan utama kerajaan telah melantik dua individu warga China sebagai ahli lembaga pengarahnya yang baru.
Mereka ialah Pengasas SenseTime dan profesor di Chinese University of Hong Kong, Profesor Xiao’ou Tang dan Naib Presiden Eksekutif dan Pengerusi Pemasaran Kumpulan serta Penjenamaan Global Tencent Holding Company Limited, Lau Seng Yee.
“Khazanah mengalu-alukan pelantikan anggota lembaga pengarah yang baharu ini dan berharap mereka dapat terus bekerja dengan kami yang diketuai oleh Pengerusinya, Tun Mahathir Mohamad untuk memenuhi mandat kami sebagai dana kekayaan berdaulat Malaysia,” menurut Khazanah itu lagi.
Persoalannya, kenapa dilantik warga China?
Apakah tiada rakyat tempatan yang layak untuk dilantik sebagai Ahli Lembaga Pengarah Khazanah?
Kalau pun perlantikan dua Ahli Lembaga Pengarah daripada luar negara itu bertujuan mendapatkan kepakaran mereka, kenapa pula kedua-duanya daripada China?
Kenapa tidak dilantik seorang daripada China dan seorang lagi daripada Amerika, Perancis, England, Belanda atau sebagainya?
Mengapa mesti kedua-duanya daripada China?
Apa istimewanya China kepada kerajaan PH sekarang?
Bagaimana mahu menepis jika ada tanggapan bahawa ini adalah sebahagian daripada agenda mahu menjual negara kepada China?
Apa agaknya berlaku jika perlantikan seperti ini dibuat ketika era pemerintahan BN dan Najib Razak dahulu?
(Shahbudindotcom 02/07/2019)

0

0

votes
Article Rating
Kongsikan artikel ini


LAGI VIDEO BABITKAN AZMIN TERSEBAR

Satu lagi klip video membabitkan Azmin Ali yang didakwa mempunyai hubungan seks sejenis dengan Haziq Abdullah Abdul Aziz, kini tersebar di laman youtube.
Kali ini klip video itu menunjukkan rakaman CCTV di ruang menunggu di depan lift dan menuju bilik 2015 hotel Four Points, Sandakan, Sabah pada 11 Mei 2019.
11 Mei 2019 adalah tarikh yang disebut oleh Haziq dalam pengakuannya sebagai waktu berlakunya hubungan intim antara beliau dengan Azmin di Hotel Four Points, Sandakan.
Klip video berkenaan boleh ditonton di sini –

https://m.youtube.com/watch?v=63sUAp4wKTk
Dalam paparan rakaman tanpa suara itu, selain Azmin dan Haziq, turut dilihat ialah wajah seseorang yang didakwa sebagai Hilman Idham, Setiausaha Politik Azmin sendiri.
Berdasarkan video itu, ketiga-tiga mereka dipercayai tinggal di tingkat sama di Hotel Four Points pada tarikh berkenaan.
Dikatakan klip video kali ini hanyalah “teaser” saja dan akan muncul video lain selepas ini menampakkan dengan lebih jelas wajah mereka yang terlibat.
Tunggguuuu….
Apakah ini bermakna selagi hasil siasatan polis tidak diumumkan, akan muncul lebih banyak klip video tidak lama lagi?
(Shahbudindotcom 03/07/2019)

0

0

votes
Article Rating
Kongsikan artikel ini


HAZIQ DIPECAT KERANA MENUDUH RASUAH, BUKAN KES SEMBURIT

Sebagaimana yang kita sedia maklum, Haziq Abdullah Abdullah Abdul Aziz telah dipecat daripada PKR berkuatkuasa malam tadi.
Keputusan yang diambil oleh Lembaga Disiplin PKR itu telah disahkan oleh Biro Politik yang dipengerusikan oleh Presiden PKR, Anwar Ibrahim.
Bagaimana berdasarkan kenyataan yang dikeluarkan, Haziq bukanlah dipecat kerana pengakuannya telah melakukan seks sejenis dengan Azmin Ali sebagaimana mungkin disangka oleh banyak pihak.
Haziq sebenarnya dipecat adalah disebabkan membuat tuduhan rasuah tanpa sebarang bukti terhadap Azmin.
Dengan membuat tuduhan sedemikian secara terbuka, Haziq dianggap telah melanggar kod etika parti.
Lalu, bagaimana dengan kes perlakuan seks sejenis yang diakui telah dilakukan oleh Haziq bersama dengan Azmin serta videonya telah tersebar luas sejak tiga minggu lalu?
Kenapa tidak diambil tindakan?
Ataukah PKR mahu menunggu hasil siasatan polis terlebih dahulu sebelum mahu mengambil sebarang tindakan seterusnya?
Tetapi, kiranya siasatan polis mendapati video tersebut adalah tulen dan Haziq pula kini sudah pun dipecat daripada PKR, bermakna ketika itu nanti hanya giliran Azmin saja yang bakal diambil tindakan.
Bermakna nasib Azmin masih lagi belum selamat, walaupun Haziq sudah pun diambil tindakan.
Dalam hal ini Azmin hanya akan selamat jika hasil siasatan polis nanti mendapati video tersebut adalah palsu dan beliau bukan salah seorang pelakunya.
Namun, apakah mungkin begitu hasil siasatan polis berkaitan video tersebut?
(Shahbudindotcom 04/07/2019)

0

0

votes
Article Rating
Kongsikan artikel ini


SATU LAGI BUKTI INI BUKAN KERJA ORANG BIASA-BIASA….

Apabila semalam tersebar rakaman cctv di ruang lobi dan menuju ke bilik di Hotel Four Points Sandakan yang dikatakan tempat berlakunya hubungan seks sejenis antara Haziq Abdullah Abdul Aziz dengan Azmin Ali, satu lagi persoalan segera bermain-main di kepala kebanyakan mereka yang menontonnya.
Persoalan itu bagaimanakah rakaman cctv itu boleh tersebar dan menjadi viral di laman youtube?
Bukankah Hotel Four Points dimiliki oleh rangkaian perhotelan antarabangsa, Sheraton yang sudah tentu mempunyai peraturan yang ketat dari segi keselamatan dan bukan sebarangan orang boleh memiliki rakaman cctv itu?
Dan sekiranya rakaman cctv itu sudah diambil oleh pihak polis sebagai sebahagian daripada proses siasatan mereka, persoalan lain ialah bagaimana pula ia boleh terlepas kepada pihak lain dan seterusnya diviralkan di youtube?
Siapakah yang bertanggungjawab menyebarkan rakaman cctv itu?
Sebelum ini, ketika video seks sejenis yang didakwa melibatkan Haziq dengan Azmin itu tersebar luas, pihak yang menyebarkannya merupakan antara yang dikecam oleh Timbalan Presiden PKR itu.
Beliau menyifatkan ia sebagai percubaan menjatuh dan membunuh karier politiknya.
Sementara Azmin dilihat tidak bersungguh-sungguh menafikan pelaku dalam video itu bukan dirinya, beliau juga langsung tidak berani membuat laporan polis atau menyaman Haziq yang secara terbuka menuduhnya terbabit dalam perbuatan tidak bermoral itu.
Bagaimanapun, bagi kebanyakan orang, yang penting sebenarnya bukanlah bagaimana video itu boleh tersebar, tetapi yang jauh lebih penting ialah sama ada pelaku dalam video tersebut adalah Azmin atau bukan.
Kata mereka, kiranya bukan Azmin pelaku dalam video tersebut atau ia adalah video palsu, Menteri Hal Ehwal Ekonomi itu tidak perlu bimbang biar sebanyak mana sekali pun video itu telah tersebar serta ditonton oleh orangramai.
Azmin hanya wajar berasa bimbang dengan penyebarannya video itu jika pelakunya adalah benar-benar dirinya.
Dalam hal ini jika pelakunya adalah Azmin, bagaimanakah rakaman itu dilakukan?
Siapakah yang boleh memasuki bilik seorang menteri untuk memasang alat rakaman?
Maka, sebagaimana bukan orang biasa-biasa yang boleh memasuki bilik seorang menteri dan memasang alat rakaman, sudah tentu bukan orang biasa-biasa juga yang boleh memperolehi rakaman cctv di hotel berkenaan?
Siapakah mereka itu?
Adakah logik Anwar Ibrahim yang tiada kuasa apa-apa mampu melakukannya?
Sekali lagi, selain dari segi logiknya bukan orang biasa-biasa yang mampu melakukannya, yang memberi arahan untuk semua kerja ini sudah pasti juga bukan orang yang biasa-biasa?
(Shahbudindotcom 04/07/2019)

0

0

votes
Article Rating
Kongsikan artikel ini


UNTUK APA TUN MAHATHIR AJAK SEMUA PARTI MELAYU SERTAI BERSATU?

Secara tiba-tiba Tun Mahathir Mohamad hari ini mengajak semua parti Melayu, termasuk UMNO, agar menyertai Bersatu bagi memperkasa kuasa politik orang-orang Melayu.
Menurut beliau, kewujudan semakin banyak parti Melayu hanya akan menyebabkan potensi mereka untuk menang pilihanraya semakin tipis.
“Kalau dahulu, cuma ada satu sahaja parti yang mewakili orang Melayu iaitu UMNO, tetapi kerana tamak untuk mendapatkan tempat, maka hari ini orang Melayu berpecah kepada enam (parti).
“Enam, bukan lagi majoriti 60 peratus tetapi setiap parti 10 peratus sahaja,” katanya ketika berucap pada Majlis Rumah Terbuka Aidilfitri Bersatu Johor di Dewan Serbaguna Johor Jaya, di Johor Bahru petang tadi.
Kenapa tiba-tiba saja Tun Mahathir membuat kenyataan atau pelawaan seperti ini?
Walaupun Tun Mahathir menyebut atau mengajak semua parti Melayu agar menyertai Bersatu, tetapi sudah tentu sasaran sebenarnya ialah UMNO saja.
Untuk Pas misalnya, Tun Mahathir tentu sedar tidak mungkin mereka itu sedia untuk menyertai Bersatu.
Begitu juga dengan parti-parti Melayu kecil yang lain seperti Berjasa, Putra atau Ikatan misalnya, mereka juga bukanlah sasaran yang diidamkan Tun Mahathir.
Hanya UMNOlah sasaran Tun Mahathir dalam soal penggabungan ini, tambahan ini UMNO dan Bersatu adalah dua parti yang ditubuhkan oleh Tun Mahathir sendiri.
Maka, sudah tentu beliau hanya mahu satu parti saja daripada kedua-duanya itu yang terus hidup dan bernyawa.
Apakah kenyataan ini bermakna penggabungan UMNO dan Bersatu semakin hampir menjadi kenyataan?
Bagaimana jika pelawaan ini ditolak oleh UMNO?
Apakah kemudian akan membawa UMNO bakal diharam atau dibubarkan dan dengan yang demikian bekas ahli-ahli UMNO akan dilorongkan untuk menyertai Bersatu?
Lebih pelik, bersama kenyataannya mengajak semua parti Melayu menyertai Bersatu itu, Tun Mahathir juga ternampak bersikap tidak peduli terhadap perasaan parti-parti komponen dalam PH.
Ketika ditanya jika pelawaannya itu mungkin mendapat tentangan daripada parti-parti komponen PH, beliau berkata, “itu masalah mereka, kita tiada kaitan dengan parti-parti lain”.
Amboi…lain macam bunyi nada kali ini?
Adakah jika penyatuan dengan UMNO itu menjadi kenyataan, Tun Mahathir akhirnya akan membawa Bersatu meninggalkan PH?
Kenapa?
Adakah Tun Mahathir tidak mahu lagi bersama dengan PKR dan DAP yang dalam PRU14 lalu sudah berjasa membantunya menjadi Perdana Menteri buat kali kedua?
Ataukah hanya dengan cara menggabungkan semua parti Melayu ini saja akan membolehkan Tun Mahathir kekal sebagai Perdana Menteri dengan lebih lama dan tidak perlu lagi memenuhi janji peralihan kuasa kepada Anwar Ibrahim?
(Shahbudindotcom 05/07/2019)

0

0

votes
Article Rating
Kongsikan artikel ini


AMBIL ALIH TOL – KERAJAAN UNTUNG, RAKYAT RUGI

Seolah-olah berbangga bahawa pengambilalihan empat lebuhraya
milik Gamuda Berhad sebagai suatu kejayaan, Kementerian Kewangan berkata, kerajaan tidak mengeluarkan walau satu sen wang untuk tujuan itu.
Setiausaha Politik Menteri Kewangan, Tony Pua menambah, dakwaan bahawa kerajaan menambah hutang dengan pengambilalihan itu juga adalah tidak benar.
Sebaliknya, kata beliau, kos mengambilalih sebanyak RM6.2 bilion itu akan dibiayai sepenuhnya melalui pengumpulan caj kesesakan yang dicadangkan di lebuhraya tersebut.
Sekali lagi ditekankan – ia dibiayai melalui pengumpulan caj kesesakan dan bukan dengan menggunakan wang kerajaan atau dengan cara menambah hutang.
Apa itu caj kesesakan?
Melalui konsep baru selepas pengambilalihan empat lebuhraya itu, bayaran caj kesesakan yang sama dengan kadar tol sedia ada akan dikenakan pada waktu puncak selama enam jam hari.
Enam jam sehari itu meliputi tiga jam pada sebelah pagi di waktu orangramai keluar bekerja dan tiga jam lagi pada sebelah petang ketika balik daripada bekerja.
Tol percuma pula hanya akan diberikan pada waktu “off-peak” iaitu antara jam 11 malam hingga 5 pagi.
Pada waktu selebihnya, pengguna akan diberikan diskaun 30 peratus daripada kadar sedia ada.
Bermakna, pengumpulan caj kesesakan yang diperolehi untuk membiayai pengambilalihan tol tersebut ialah daripada poket rakyat yang keluar pagi dan balik petang untuk bekerja dan mencari rezeki.
Tol percuma antara 11 malam hingga 5 pagi adalah waktu kebanyakan rakyat biasa sedang berehat bersama keluarga atau sudah pun tidur.
Kebanyakan yang keluar selepas 11 malam dan balik sebelum 5 pagi adalah kaki berhibur di kelab-kelab malam saja.
Dalam erti kata lain, memang benar kerajaan tidak mengeluarkan satu sen pun wang, tetapi penyedutan daripada poket rakyat yang bekerja akan terus berpanjangan.
Ini kerana, sebahagian lebuhraya yang diambil alih itu bakal tamat tempoh konsesi dalam waktu terdekat ini dan selepas itu akan menjadi milik kerajaan secara percuma.
Lebuhraya Kesas akan tamat tempoh konsesi pada 2023, LDP pada 2030, Terowong Smart pada 2042 dan Sprint mempunyai beberapa komponen yang tamat antara 2031 hingga 2042.
Berbanding kutipan tol melalui konsesi sedia ada yang dimiliki oleh Gamuda yang ada tarikh tamat tempohnya, sebaliknya apabila diambilalih oleh kerajaan dan dikenakan caj kesesakan, ia tidak pernah disebut ada tempoh untuk perlaksanaannya.
Boleh jadi, caj kesesakan itu akan dilaksanakan sepanjang hayat selagi ada bulan dan bintang.
Makanya, jika dalam kempen PRU14 lalu kita dijanjikan tol percuma sebagai sebahagian cara mengurangkan kos sara hidup rakyat, kini selain perkara itu tidak dilaksanakan, malah dikenakan pula caj kesesakan yang berpanjangan.
Rakyat yang bekerja dan keluar pagi serta balik petang, secara nyata akan terus membayar tol untuk selama-lamanya.
Siapa sebenaarnya yang tertipu?
(Shahbudindotcom 06/07/2019)

0

0

votes
Article Rating
Kongsikan artikel ini


BAIKKK PUNYA BODEK!! ADA APA-APA KE?

Sebagaimana yang kita semua sedia maklum, Perdana Menteri Tun Mahathir Mohamad hari ini berada di Felda Selancar 3, Rompin untuk merasmikan Sambutan Hari Peneroka Felda Kebangsaan 2019.
Turut hadir ialah Azmin Ali, Menteri Hal Ehwal Ekonomi yang bertanggungjawab terhadap Felda serta beberapa kenamaan lain, termasuk Menteri Besar Pahang, Wan Rosdy Wan Ismail.
Tetapi, yang paling menarik tentunya tentang bagaimana cara Azmin menyambut dan melayan kedatangan Tun Mahathir ke program tersebut.
Tidak saja cara tulisannya di laman Twitter yang dilihat begitu menonjol membodek Tun Mahathir, malah bellau juga dilihat sanggup menjadi “driver” kepada Perdana Menteri.
Pernahkah sebelum ini Azmin memberi layanan seistimewa begini kepada Tun Mahathir?
Ada apa-apa ke ni Min?
(Shahbudindotcom 07/07/2019)

0

0

votes
Article Rating
Kongsikan artikel ini


SAYA AKAN BUAT RAYUAN – HAZIQ

Saya hormat keputusan yang telah dibuat oleh parti namun saya akan membuat rayuan berkenaan dengan pemecatan keanggotaan saya.
Saya dihukum hanya kerana saya menggesa pihak SPRM menyiasat tuduhan-tuduhan korupsi yang dilemparkan terhadap DS Azmin Ali.
Bukannya saya menuduh DS Azmin Ali korup tanpa bukti. Saya hanya menggesa supaya disiasat tuduhan-tuduhan tersebut kerana rakyat berhak mengetahui perkara yang benar.
Namun demikian, saya sentiasa hormat dengan prosedur yang diambil oleh parti sebelum menjatuhkan hukum, kerana saya yakin Parti Keadilan adalah parti yang mengamalkan prinsip “Rule of Law” dan fair hearing.
HAZIQ AZIZ
Bekas Ketua AMK Santubong, Sarawak.

0

0

votes
Article Rating
Kongsikan artikel ini


ANTARA UMNO DAN BERSATU, TUN M HANYA MAHU SATU TERUS HIDUP

UMNO yang ada pada hari ini sebenarnya bukanlah UMNO yang ditubuhkan pada tahun 1946 dahulu.
UMNO asal itu hakikatnya sudah pun mati berikutan keputusan mahkamah pada 1988 dahulu yang mengisytiharkannya sebagai sebuah pertubuhan haram.
Walaupun keputusan Mahkamah Tinggi pada 1988 itu boleh dirayu tetapi Tun Mahathir Mohamad yang ketika itu merupakan Presiden UMNO tidak pun berbuat demikian.
Beliau sebaliknya menubuhkan UMNO Baru di mana hanya mereka yang terpilih dan merupakan penyokongnya saja dibenarkan menyertainya pada ketika itu.
Kumpulan Tengku Razaleigh Hamzah yang kalah 43 undi kepada Tun Mahathir dalam pemilihan tahun 1987 tidak dibenarkan sama sekali menyertai UMNO yang baru ditubuhkan itu.
Kumpulan Tengku Razaleigh kemudiannya menubuhkan Parti Semangat 46 yang membawa semangat perjuangan UMNO asal itu.
Dengan perjalanan masa serta melalui cengkaman kuasa, UMNO Baru itu perlahan-lahan diperkukuhkan sehingga akhirnya ia dijenamakan sebagai UMNO sepenuhnya.
Tetapi, realitinya UMNO asal sudah mati kerana tidak pernah diusaha untuk dihidupkan, sebaliknya UMNO Baru secara perlahan-lahan ditukar sebagai UMNO asal yang telah mati itu.
Lantaran itu, realitinya juga UMNO yang ada sekarang adalah parti yang ditubuhkan oleh Tun Mahathir, bukan parti yang diasaskan oleh Datuk Onn Jaafar dahulu.
Meskipun UMNO ini ditubuhkan oleh Tun Mahathir, namun beliau telah dua kali keluar meninggalkan parti itu.
Pertama, ketika mahu menekan Tun Abdullah Badawi agar berundur dan kedua, ketika mahu menyingkirkan Najib Razak.
Tun Mahathir bagaimanapun menyertai semula UMNO setelah Tun Abdullah berjaya disingkirkan dan Najib mengambil alih kerusi empuk Perdana Menteri pada 2009.
Pada 2016, Tun Mahathir sekali lagi keluar UMNO, juga sebagai cara untuk memberi tekanan kepada Najib agar berundur berikutan terpalit dengan skandal 1MDB.
Apabila tekanannya tidak berjaya menyingkirkan Najib, Tun Mahathir selepas itu menubuhkan Bersatu yang akhirnya bergabung dengan PH, seterusnya berjaya menumbangkan BN dan beliau menjadi Perdana Menteri buat kali kedua.
Selepas setahun mentadbir negara bersama PH, minggu lalu secara mengejut Tun Mahathir mempelawa semua parti Melayu, terutamanya UMNO, agar bersama menyertai Bersatu.
Tujuannya kata Tun Mahathir untuk memastikan kuasa Melayu tidak berpecah dan mampu memenangi pilihanraya akan datang.
Apakah yang kita boleh faham daripada pelawaan Tun Mahathir ini?
Ternampak di sini bahawa Tun Mahathir ada rasa rindu kembali agar parti yang diterajuinya mempunyai jumlah kerusi majoriti dalam kerajaan sebagaimana pertama kali beliau menjadi Perdana Menteri sebelum ini.
Ketika ini, walaupun memegang kuasa sebagai Perdana Menteri, jumlah kerusi yang dimiliki oleh partinya iaitu Bersatu adalah nombor tiga di belakang PKR dan DAP.
Barangkali dengan kedudukan itu, beliau merasakan kuasanya agak terhad dan tidak boleh berbuat sesuka hati.
Selain itu, mesej lain di sebalik pelawaan Tun Mahathir itu ialah beliau sebenarnya hanya mahu satu saja parti yang pernah ditubuhkannya terus hidup di negara ini iaitu Bersatu.
Ini adalah isyarat bahawa UMNO paling mungkin akan diharamkan berikutan terkait dengan skandal 1MDB dan menerima wang haram syarikat tersebut.
Walaupun sehingga ini pemimpin UMNO menolak pelawaan Tun Mahathir, tetapi beliau, sebagaimana yang diketahui, adalah pemimpin yang arif dan pakar dalam menggunakan kuasa untuk mencapai apa yang dihajatinya.
Dengan dua parti yang ditubuhkannya – UMNO dan Bersatu – saling bersaing sesama sendiri, ia adalah perkara yang menyakitkan sebenarnya bagi Tun Mahathir.
Beliau akan lebih berasa aman dan tenang jika hanya salah satu saja yang terus hidup selepas ini.
(Shahbudindotcom 08/07/2019(

0

0

votes
Article Rating
Kongsikan artikel ini


TUN MAHATHIR ADALAH UMPAMA SUAMI YANG SUDAH ADA EMPAT ISTERI….

Ikut logik akal, tiada keperluan sama sekali sebetulnya untuk Tun Mahathir Mohamad mempelawa UMNO untuk untuk bergabung atau menyertai Bersatu.
Ini kerana kedudukan beliau sebagai Perdana Menteri dan kedudukan Bersatu dalam PH boleh dikira sudah stabil dan tiada apa-apa masalah.
Tiga parti lain dalam PH – PKR, DAP dan Amanah, sejak awal sudah dapat menerima Bersatu sebagai rakan kongsi yang tidak berbeza berbanding lain-lain parti.
Lebih daripada itu, walaupun Bersatu hanya menang 13 kerusi Parlimen saja dalam PRU14 lalu berbanding PKR 47, DAP 42 dan Amanah 11, janji untuk meletakkan Tun Mahathir sebagai Perdana Menteri tidak pernah sama sekali cuba dimungkiri.
Sebelumnya pula, walaupun Bersatu adalah parti baru dalam PH, tetapi ia telah diberikan jumlah kerusi paling banyak untuk ditandingi di Semenanjung iaitu 52, manakala PKR 51, DAP 35 dan Amanah 27.
Setelah menjadi kerajaan pula, meski berbekal 13 kerusi Parlimen tadi, selain jawatan Perdana Menteri untuk Tun Mahathir tidak dimungkiri, jumlah jawatan dalam kabinet kepada Bersatu juga tidak pernah langsung didesak untuk dikurangkan atau dilebihkan kepada PKR dan DAP yang mempunyai jumlah kerusi Parlimen lebih banyak daripada parti itu.
Rumahtangga PH, sebelum dan selepas PRU14, boleh dikira aman damai dan bahagia seadanya.
Kalau mahu dijadikan perumpamaan, kedudukan Tun Mahathir dalam PH adalah umpama seoorang lelaki yang sudah punya empat isteri dengan masing-masing telah disediakan rumah dan wang belanja yang sewajarnya untuk menjalani kehidupan seharian.
Gaduh sikit-sikit di sana sini atau sesekali bertengkar boleh dikata adat dan perkara biasa yang tidak boleh dielakkan dalam kehidupan.
Yang penting, sebagai lelaki yang sudah ada empat isteri dan tidak boleh menambah kouta lagi, tugas suami sepatutnya hanyalah menumpukan sepenuh perhatian kepada isteri-isteri yang sedia ada saja.
Tidak beretika dari segi agama mahu pun moral jika suami yang sudah ada empat isteri masih cuba menggatal atau mengorat perempuan lain di sana sini.
Ini kerana tiada apa-apa yang boleh dilakukan lagi kerana kouta sudah pun penuh. Jika mahu berkahwin lagi sudah tentu perempuan berkenaan akan meletakkan syarat agar menceraikan salah seorang daripada empat isteri sedia ada itu.
Menyedari hakikat itu, suami yang bertanggungjawab dan merasakan sudah memadai dengan ada empat isteri pastinya akan mengawal dirinya daripada mencari perempuan yang lain.
Kalau cuba-cuba juga mengorat, memang sengaja cari masalah atau menjemput bala namanya.
Ia sama ada berakhir dengan wanita baru itu akan mendesak diceraikan salah seorang daripada empat isterinya yang sedia ada atau suami itu sendiri memang ada niat mahu menceraikan salah seorang isterinya.
Selain itu, rumahtangga tentunya akan berantakan jadinya apabila diketahui si suami cuba memikat wanita yang lain.
Isunya, kalau sudah ada cukup empat isteri, untuk apa mahu menggatal lagi?
Menggatal pula dengan janda lama yang sudah lama diceraikan sebelumnya.
Apabila UMNO meletakkan syarat agar tinggalkan DAP sebelum parti itu sedia bersama dengan Bersatu, itu bukanlah salah UMNO sebenarnya.
Itu memang watak semulajadi perempuan yang cuba diajak kahwin oleh lelaki yang sudah ada empat isteri.
Yang salah ialah suami yang cuba-cuba menggatal dan tidak pernah puas hati dengan apa yang sudah dimiliki.
Bukankah lebih baik suami tadi jaga saja baik-baik rumahtangganya dan isteri-isteri sedia ada itu.
(Shahbudindotcom 08/07/2019)

0

0

votes
Article Rating
Kongsikan artikel ini


EZAM SANGGAH TUN MAHATHIR

1. Kami menghormati pandangan PM berhubung perpaduan melayu dan parti politik melayu.
2. Namun pada hemat kami masalah utama melayu bukan kerana banyak parti politik atau orang melayu tidak pandai berpolitik seperti yang disarankan oleh PM.
3. Kami percaya masalah utama orang melayu dan negara ini ialah kerana ramai pemimpinnya terutama pemimpin melayu yang korup, salah guna kuasa dan khianat mencuri khazanah negara.
4. PM sendiri pernah mengakui hakikat ini dan kebangkitan beliau berjuang setelah lama meningalkan politik negara adalah kerana sebab ini. PM dan pentadbiran pada masa itu bergelumang dengan rasuah dan pecah amanah khususnya dalam skandal terbesar skala dunia 1MDB.
5. Kami sejak awal mendokong dan mempertahankan PM kerana kami percaya beliau melihat masalah negara ini dengan jelas dan bekerja keras cuba memperbetulkannya.
6. Kami berharap beliau tidak berganjak dan tetap fokus kepada usaha memperbaiki negara ini dan meletakkan agenda melawan rasuah dan perasuah terutamanya perasuah2 besar dikalangan pemimpin politik sebagai fokus utama kerana disitulah sebenarnnya letak punca masalah negara ini.
7. Kami akan meneruskan cita2 kami menubuhkan sebuah parti yang fokus terhadap isu rasuah, mempertahankan khazanah negara dari rompakan pemimpin korup dan kotor dan membina warga Malaysia yang meletakkan rasuah sebagai musuh no 1 negara menuju sebuah negara yang benar2 anti rasuah dan perasuah.
8. Kami juga akan terus memerangi pemimpin2 politik perasuah ini yang bukan sahaja telah melakukan rasuah tetapi berlindung disebalik nama agama dan bangsa untuk menutup perbuatan keji rasuah mereka.
9. Sudah menjadi trend dinegara ini sekarang dimana perasuah2 negara yang kotor ini menjadi bersih atas nama perpaduan agama dan bangsa. Kononnya demi perpaduan bangsa maka dihentikan sengketa dan lupakan segala perbuatan keji rasuah dan mencuri harta rakyat dan negara.
10. Kita akui memang menghadapi masalah perpaduan.Tetapi ianya tidak parah dan bukan masalah utama. Rakyat Malaysia masih hidup rukun damai.Yang bertempik kuat soal perpecahan ialah pemimpin2 politik terutamanya yang sudah kenyang anak pinak, kroni menyamun duit negara dan sekarang muncul menjadi wira atas nama agama dan bangsa. Dan lebih malang ramai juga rakyat yang tolol terpedaya dengan muslihat ini.
11. Ini cabaran terbesar negara hari ini dan kalau kita masih terjerumus dengan soal kaum, soal bangsa yang sempit dan menutup mata dan telinga kita kepada soal paling besar yakni rasuah dan harta negara yang dicuri pemimpin sendiri, kita akan dikenang zaman berzaman sebagai bangsa paling bodoh di dunia ini.
12. Kita tidak dilihat bodoh dengan banyak parti. Kita akan dilihat bodoh dan rosak dengan ramainya pemimpin yang rasuah. Dan kita akan dilihat lebih bodoh apabila pemimpin rasuah yang ramai ini lepas bebas atas nama perpaduan agama dan bangsa.
Mohamad Ezam Mohd Nor
9 Julai 2019/ 6 Zulkaedah 1440H
Presiden (penaja)
Parti Negara.

0

0

votes
Article Rating
Kongsikan artikel ini